Slovenský banský úrad v Bratislave

B E Z P E Č N O S T N Ý   P R E D P I S

Slovenského banského úradu
z 1. 7. 1975 číslo 3000/1975

P  R E    J A S K Y N E

Ú P R A V A

Slovenského banského úradu

		z 1. júla 1975 č. 3000/1975

ktorou sa vydáva predpis o bezpečnosti a ochrane zdravia pri práci a o bezpečnosti prevádzky pri sprístupňovaní prírodných jaskýň a ich udržiavaní v bezpečnom stave /Bezpečnostný predpis pre jaskyne/.

	Slovenský banský úrad ustanovuje podľa § 10 písm. a/ zákona Slovenskej národnej rady č. 42/1972 Zb. o organizácii a o rozšírení dozoru štátnej banskej správy, po dohode s Ministerstvom kultúry Slovenskej socialistickej republiky, Slovenským úradom bezpečnosti práce, Slovenským úradom geodézie a kartografie a ďalšími zúčastnenými ústrednými orgánmi štátnej správy Československej socialistickej republiky a Slovenskej socialistickej republiky a Slovenskou odborovou radou:

P R V Ý   D I E L

01

V š e o b e c n é   u s t a n o v e n i a

I. ÚVODNÉ USTANOVENIA

§ 01 01
Rozsah platnosti

1)	Tento bezpečnostný predpis /ďalej len „predpis“/ sa vzťahuje na organizácie, pokiaľ uskutočňujú práce na sprístupňovaní prírodných jaskýň /ďalej len „jaskýň/ a práce pri ich udržiavaní v bezpečnom stave.
2)	Tento predpis sa vzťahuje i na organizácie, pokiaľ projektujú alebo pripravujú práce uvedené v odseku 1.
3)	Tento predpis sa nevzťahuje na práce uvedené v odseku 1, pokiaľ podliehajú podľa osobitných predpisov dozoru orgánov Federálneho ministerstva národnej obrany, ministerstiev vnútra, ministerstiev spravodlivosti, Federálneho ministerstva dopravy a Federálneho ministerstva spojov.
4)	Ak tento predpis nestanoví niečo iné, platia príslušné ustanovenia všeobecne záväzných právnych predpisov.

§ 01 02
Zodpovednosť za dodržiavanie bezpečnostného predpisu

1)	Zodpovednosť za dodržiavanie tohto predpisu sa riadi všeobecnými predpismi. Rozsah zodpovednosti jednotlivých pracovníkov sa musí podrobne upraviť organizačným poriadkom, prípadne zodpovednostným poriadkom, ktorý vydáva vedúci organizácie; úlohy sa musia určiť tak, aby ich boli pracovníci schopní zvládnuť,
2)	Povinnosti uložené týmto predpisom výslovne vedúcemu organizácie sa nesmú preniesť na iných pracovníkov.

§ 01 03
Výklad niektorých pojmov

1)	Sprístupňovaním jaskýň sa rozumejú práce vykonávané za účelom sprístupňovania jaskynných priestorov verejnosti, najmä razenie prístupových podzemných diel, vybudovanie a úprava riadnych ciest pre chôdzu ľudí z povrchu do týchto priestorov a v týchto priestoroch, zriadenie vyhovujúceho osvetlenia, vybavenie dopravnými zariadeniami, zabezpečenie nezávadného ovzdušia a prevádzka sprístupňovacích zariadení.
2)	Udržiavaním jaskýň v bezpečnom stave sa rozumejú práce vykonávané za účelom zabezpečenia trvale bezpečného stavu sprístupnených jaskýň, ktorý je základným predpokladom ich plynulej prevádzky, t.j. umožňovania návštevnosti verejnosťou.
3)	Ak vznikne pochybnosť, či ide o práce na sprístupňovaní jaskýň /odsek 1/ alebo práce pri ich udržiavaní v bezpečnom stave /odsek 2/, rozhodne o tom Slovenský banský úrad po dohode so Slovenským úradom bezpečnosti práce a po prerokovaní s Ministerstvom kultúry Slovenskej socialistickej republiky.
4)	Kde sa v tomto predpise používa pojem  -prevádzka-  alebo  -práce- , rozumejú sa tým činnosti, pracoviská a všetky s nimi súvisiace zariadenia s výnimkami uvedenými v § 01 01 ods. 3.
5)	Stály dozor znamená, že pracovník určený organizáciou sa nesmie vzdialiť od pracujúcich a nesmie sa zamestnávať ničím iným ako dozorom.
6)	Poučenie sa považuje sa preukázané najmä dokladom o priznaní kvalifikačnej triedy, pokiaľ je príslušná látka súčasťou kvalifikačnej náplne, dokladom o absolvovaní školy, školenia, alebo o zložení skúšky, pokiaľ je príslušná látka obsiahnutá v osnovách, záznamom o poučení a pod.

II. PRACOVNÍCI ORGANIZÁCIE

§ 01 04
	Zoznamovanie pracovníkov s bezpečnostnými predpismi

1)	Organizácia je povinná preukázateľne oboznámiť s týmto predpisom prípadne i s inými predpismi, na ktoré sa tento predpis odvoláva, všetkých pracovníkov, ktorí práce plánujú, projektujú, riadia, kontrolujú a vykonávajú, a to najmenej v rozsahu potrebnom pre výkon ich funkcie. Okrem toho musí organizácia zabezpečiť, aby tento i iné potrebné predpisy boli pracovníkom prístupné k nahliadnutiu a podať im na požiadanie potrebné vysvetlenie.
2)	Pracovníci, uvedení v odseku 1, sú povinní zúčastniť sa školenia o predpisoch, ktoré potrebujú pre výkon svojej funkcie. Toto školenie sa musí uskutočniť u vedúcich pracovníkov najmenej raz za tri roky a u ostatných pracovníkov v lehotách určených vedúcim organizácie. Školenie sa zakončuje skúškou pred komisiou, ktorej zloženie určí organizácia, pokiaľ si to pre určité kategórie pracovníkov nevyhradí obvodný banský úrad. Členom skúšobnej komisie je aj zástupca príslušného odborového orgánu. O školení a skúškach musí organizácia viesť prehľadné záznamy.

§ 01 05
Noví pracovníci a zaučovací čas

1)	Novoprijatí pracovníci, vrátane pracovníkov, ktorí prerušili prácu v jaskyniarskych prevádzkach na dlhší čas ako 2 roky, sú povinní zúčastniť sa teoretického a praktického školenia v trvaní najmenej jeden deň podľa osnov vydaných vedúcim organizácie a podrobiť sa záverečnej skúške.
2)	O školení a záverečnej skúške musí organizácia viesť evidenciu počas celej doby zamestnania pracovníka v organizácií.
3)	Pracovníci musia v zaučovacom čase pracovať pod vedením skúseného pracovníka.
4)	Dĺžku zaučovacieho času pre získanie kvalifikácie v príslušnom pracovnom odbore určuje vedúci organizácie, pokiaľ nie je určená týmto alebo iným predpisom.
5)	Samostatným výkonom práce možno poveriť len pracovníka staršieho ako 18 rokov, ktorý prešiel zaučovaním a zložil skúšku zo základných odborných znalostí, ako aj z príslušných bezpečnostných predpisov, alebo ktorý sa vyučil v príslušnom odbore.

§ 01 06
Zoznamovanie so záchrannými cestami

	Organizácia je povinná zoznámiť všetkých pracovníkov v podzemí so záchrannými cestami zo svojho pracoviska. Podľa potreby musia pracovníci prejsť po záchranných cestách v sprievode dozorného orgánu alebo predáka.

§ 01 07
Prideľovanie práce

1)	Organizácia smie zaradiť pracovníka na pracovisko len vtedy, ak bol vopred poučený ako si má počínať, zoznámený s príslušnými ustanoveniami bezpečnostných predpisov a ak sa overili jeho praktické znalosti.
2)	Pri každej zmene pracoviska v podzemí musí ísť pracovník aspoň na prvú smenu s pracovníkom, ktorý dobre pozná miestne pomery, pokiaľ ich nepozná on sám.
3)	S výnimkou stavu núdze zakazuje sa pracovníkom vykonávať svojvoľne iné práce ako tie, ktoré sa im prikázali alebo povolili.
4)	Na uskutočnenie neodkladných prác, ktoré sa neočakávane vyskytnú pri hroziacom nebezpečenstve a pre ktoré má byť inak vypracovaný technologický postup, musí organizácia vydať príkaz na ich vykonanie, určiť stály dozor a pracovníkov, prípadne vydať ďalšie potrebné pokyny. O týchto prácach sa musí urobiť záznam.
5)	Na práce so zvýšeným nebezpečenstvom musia sa určiť len dostatočne telesne zdatní, rozvážni a skúsení pracovníci, starší ako 20 rokov, ktorí boli o svojej práci osobitne poučení. Tieto práce sa musia vykonávať pod stálym dozorom a, s výnimkou prípadov uvedených v odseku 4, musí byť pre ne vydaný technologický postup.
6)	O tom, či ide o neodkladnú prácu pri hroziacom nebezpečenstve /odsek 4/ alebo o prácu so zvýšeným nebezpečenstvom /odsek 5/, rozhoduje z prípadu na prípad organizácia.
7)	O zákaze práce v úkolovej mzde platia všeobecne záväzné právne predpisy.

§ 01 08
Obsadenie pracovísk

	Na pracoviskách so zvýšeným nebezpečenstvom /§ 01 07 ods. 5/ a na pracoviskách, z ktorých sa nemožno dovolať alebo hlásiť, musia byť aspoň dvaja pracovníci. Na ostatných pracoviskách smie byť so súhlasom organizácie jeden pracovník, v takomto prípade musí však organizácia určiť podľa miestnych pomerov spôsob a čas dovolania sa alebo hlásenia.

§ 01 09
Evidencia pracovníkov

1)	Organizácia musí viesť presnú a jednotnú evidenciu všetkých pracovníkov, ktorí v smene nastúpili do práce a ktorí smenu ukončili.
2)	Pracovníci zodpovední za vedenie evidencie a príslušné dozorné orgány organizácie sa musia hneď po skončení smeny presvedčiť, či všetci pracovníci opustili svoje pracoviská, prípadne či ich prevzali do evidencie nasledujúcej smeny. U pracovníkov zamestnaných v podzemí sa musia presvedčiť, či z neho vyfárali. Ak niekto chýba, musí sa po ňom ihneď začať pátrať.

§ 01 10
Pracovníci cudzích organizácii a cudzie osoby

1)	Ak pracujú v obvode alebo objektoch organizácie pracovníci cudzích organizácii, je organizácia povinná vopred zabezpečiť ich pracovisko podľa bezpečnostných predpisov. Takto zabezpečené pracovisko odovzdá organizácia písomne cudzej organizácii, ktorej pracovníci potom zodpovedajú za dodržiavanie bezpečnostných a hygienických predpisov na tomto pracovisku a za udržiavanie všetkých bezpečnostných a hygienických zariadení.
2)	Organizácia musí vopred zoznámiť cudziu organizáciu s príslušnými bezpečnostnými a hygienickými predpismi a ustanoveniami havarijného plánu. Súčasne musí podľa povahy a trvania prác určiť v čom musia byť cudzí pracovníci vyškolení, prípadne zaučení a určiť tiež obsah školenia a zaučovania cudzích pracovníkov.
3)	Na prevádzkových, bezpečnostných a hygienických zariadeniach nesmú pracovníci cudzej organizácie nič meniť bez predchádzajúceho súhlasu organizácie, pre ktorú práce vykonávajú.
4)	Organizácia je povinná všestranne sa starať o bezpečnosť a ochranu zdravia všetkých osôb, ktoré sa s jej vedomím zdržujú v jaskyniach.

III. POVINNOSTI PRACOVNÍKOV

§ 01 11
Pracovníci a ich povinnosti

1)	Pracovníci musia pred začatím práce i počas smeny overovať bezpečný stav svojho pracoviska. Ak zistia nebezpečie, musia postupovať podľa § 01 21.
2)	Pracovníci nesmú bez príkazu vstupovať na ohrozené miesta a zdržovať sa v nich.
3)	Pracovníci nesmú bez príkazu meniť čokoľvek na bezpečnostných, hygienických a prevádzkových zariadeniach alebo odstraňovať zabezpečenie, či označenie neobsadených, nepoužívaných alebo ohrozených miest. Rovnako nesmú používať stroje, zariadenia a náradie na úkony, pre ktoré nie sú určené.
4)	Všetci pracovníci musia používať pridelené osobné ochranné pracovné prostriedky podľa druhu pracovného prostredia a vykonávanej práce, pričom každý z nich, ktorý vstupuje do podzemia alebo na miesta, kde hrozí nebezpečenstvo pádu predmetov zhora, musí mať na hlave ochrannú prilbu.
5)	Nikto sa nesmie vzdialiť zo svojho pracoviska vez vedomia svojho nadriadeného alebo ho predčasne opustiť bez súhlasu príslušného dozorného orgánu. Výnimka je prípustná len v naliehavých prípadoch /nevoľnosť, úraz, hroziace nebezpečie a pod./. Každý takýto odchod musí sa čo najskôr ohlásiť vhodným spôsobom najbližšiemu dozorného orgánu.

§ 01 12
Predák a jeho povinnosti

1)	V každej skupine dvoch a viac pracovníkov musí organizácia ustanoviť predáka /vedúceho skupiny a pod./. Za predáka pre vedenie sprístupňovacích a udržiavacích prác v podzemí sa smie ustanoviť len ten, kto najmenej tri roky vykonával samostatne razičské práce v podzemí.. Ostatní predáci musia mať primeranú predchádzajúcu prax určenú organizáciou. Všetci musia vopred zložiť skúšku zo znalosti príslušných bezpečnostných a hygienických predpisov pred komisiou, ktorej zloženie určí organizácia. O zložení skúšky sa musí urobiť záznam.
2)	Predák /vedúci skupiny a pod./ zodpovedá za bezpečnosť svojej pracovnej skupiny, bezpečnostný stav pracoviska, za dodržiavanie technologického postupu a prípadne vydaných príkazov. Zistené závady je povinný ihneď odstrániť. Ak tak nemôže urobiť a ak preto hrozí pracovníkom zrejmé a bezprostredné nebezpečenstvo, musí predák zastaviť prácu a odviesť pridelených pracovníkov na bezpečné miesto. O všetkých závadách a urobených opatreniach musí upovedomiť príslušný dozorný orgán.
3)	Pri striedaní smien musí odchádzajúci predák upozorniť svojho nástupcu na mimoriadne udalosti alebo nebezpečné okolnosti na pracovisku. Ak to nemôže urobiť, musí podať túto správu príslušnému dozornému orgánu.

§ 01 13
Prehliadka pracovísk dozornými orgánmi

1)	Každé pracovisko musí prehliadnuť najmenej raz za  smenu poverený dozorný orgán. V jaskyniach s možnosťou  výskytu nedýchateľných alebo jedovatých plynov musí tiež indikovať na plyny.
2)	Dozorné orgány a ostatní technickí pracovníci organizácie sú povinní zariadiť okamžité odstránenie zistených závad. Ak to nemožno urobiť a ak preto hrozí zrejmé a bezprostredné nebezpečenstvo poškodenia zdravia osôb a majetku, musia zastaviť prácu a vykonať potrebné zabezpečovacie opatrenia /odchod osôb na bezpečné miesto, odsun technických zariadení a pod./.
3)	Pracovník, ktorý vykonal prehliadku, prípadne urobil opatrenie na základe jej výsledku je o tom povinný urobiť záznam do knihy vedenej podľa §  01 25 ods. 1 písm. c/.

IV. VÝSTAVBA A PREVÁDZKA OBJEKTOV A ZARIADENÍ

§ 01 14
Ohlasovacia povinnosť

	Organizácie, vykonávajúce práce uvedené v § 01 01 tohto predpisu, sú povinné ohlásiť príslušnému obvodnému banskému úradu najmenej 8 dní vopred začatie, prerušenie a ukončenie všetkých sprístupňovacích alebo udržiavacích prác.

§ 01 15
Technologické postupy

1)	Tam, kde to určuje tento predpis, musí organizácia pred začatím prác vydať technologický postup.
2)	Technologický postup musí obsahovať najmä vlastnú technológiu práce a bezpečnostné, hygienické alebo iné potrebné opatrenia. Pre obdobné pomery a spôsoby práce možno použiť typové technologické postupy; tieto postupy sa však musia podľa potreby upresňovať podľa miestnych podmienok.
3)	Pri zmene pomerov sa musí technologický postup bez odkladu vhodne upraviť.
4)	Technologický postup, ako aj jeho zmeny a doplnky, musí organizácia vydať písomne a preukázateľne s nimi oboznámiť všetkých pracovníkov, ktorých sa týkajú.

§ 01 16
Zabezpečenie objektov a zariadení

1)	Povrchové objekty a zariadenia musia byť ohradené alebo inak zabezpečené. Rovnako prepadliny a iné nebezpečné miesta na povrchu sa musia ohradiť alebo inak zabezpečiť, aby nedošlo k náhodnému úrazu ľudí alebo zvierat.
2)	Prístupy k ústiam všetkých podzemných diel a spojov jaskynných priestorov s povrchom musia byť v čase, keď nie sú pod dozorom, zabezpečené proti vstupu nepovolaných, ale tak, aby pri nebezpečenstve nebol znemožnený odchod z podzemia.

§ 01 17
Vstup do objektov a na pracovisko

1)	Nepovolaným je vstup do objektov a na pracovisko zakázaný. Zákaz vstupu sa musí vyznačiť na výrazných tabuľkách pri všetkých vchodoch a prístupových cestách.
2)	Ak majú pracovníci organizácie pracovať mimo im vymedzeného pracovného úseku, musia vopred ohlásiť vedúcemu úseku, v ktorom majú pracovať, druh a rozsah pracovných úkonov, ich začiatok a predpokladané ukončenie. Musia sa podriadiť všetkým jeho pokynom potrebným z bezpečnostného a prevádzkového hľadiska a ohlásiť mu ukončenie práce.
3)	Do objektov a na pracovisko sa nesmú vpustiť osoby podnapité. V tomto smere musí organizácia vykonávať občasné kontroly.

§ 01 18
Osobné ochranné pracovné prostriedky a prevádzkové 
i ochranné zariadenia

1)	O prideľovaní, používaní a údržbe osobných ochranných pracovných prostriedkov platia všeobecné predpisy.
2)	Všetky zariadenia, prostriedky a pomôcky, ktoré slúžia prevádzke a jej bezpečnosti, ako aj na ochranu života a zdravia pracujúcich, musia sa neustále udržiavať v bezchybnom a použiteľnom stave. Akékoľvek zariadenia smú uvádzať do činnosti alebo ich používať len poverení pracovníci. Zariadenia sa nesmú poškodzovať, svojvoľne odstraňovať alebo čokoľvek na nich meniť. To isté platí aj o výstražných znameniach, tabuľkách, upozorneniach, návodoch a pod.
3)	Ochranné zariadenia, poškodené alebo z naliehavých dôvodov prechodne vyradené z činnosti, sa musia znovu uviesť čo najskôr do riadneho stavu. Kým sa to uskutoční, musí sa bezpečnosť zaistiť iným dostačujúcim spôsobom.

V. MIMORIADNE UDALOSTI

§ 01 19
Havarijný plán

1)	Na zdolávanie závažných prevádzkových nehôd /havárií/ musí mať organizácia vopred vypracovaný plán zahrňujúci opatrenia i pre prípadné pracoviská cudzích organizácii pracujúcich v priestore organizácie /havarijný plán/.
2)	Za včasné vypracovanie, doplňovanie a správnosť havarijného plánu zodpovedá vedúci organizácie, ktorý ho schvaľuje svojím podpisom.
3)	Havarijný plán musí obsahovať najmä meno a funkciu pracovníka určeného na riadenie likvidačných prác /vedúci likvidácie havárie/, spôsob jej ohlásenia, povinnosti jednotlivých pracovníkov, adresy a čísla telefónov orgánov a osôb, ktorým treba haváriu hlásiť, konkrétne opatrenia pre predvídateľné prípady jednotlivých druhov havárií, vrátane záchrany postihnutých alebo ohrozených osôb, spôsob dokumentácie a pod.
4)	Súčasťou havarijného plánu je požiarny plán a plán prvej pomoci /traumatologický plán/, ktoré sú vypracované podľa všeobecných predpisov.
5)	Pri zmene pomerov alebo podmienok sa musí havarijný plán primerane upraviť, najmenej raz za rok sa musí celý zrevidovať. Pri tejto ročnej revízií musia pracovníci, určení osobitne na to vedúcim organizácie, overiť miestnymi prehliadkami, či je havarijný plán v súlade so skutočnou situáciou. O výsledku týchto revízií sa musí spísať zápis, ktorý sa priloží k havarijnému plánu.
6)	Všetci pracovníci musia byť preukázateľne poučení o tom, ako sa majú chovať pri zistení nehody a v prípade havárie. Všetky osoby, ktorým havarijný plán ukladá osobitné povinnosti, musia byť s nimi preukázateľne oboznámené.
7)	Poučenie pracovníkov a oboznámenie osôb /odsek 6/ s ich osobitnými povinnosťami, vyplývajúcimi z havarijného plánu, sa musí opakovať pri každej zmene havarijného plánu, ktorá sa ich týka, najmenej však raz za pol roka.
8)	Ustanovenia odsekov 6 a 7 sa vzťahujú tiež na pracovníkov cudzích organizácii pracujúcich v priestore organizácie.
9)	Havarijný plán a jeho súčasti musia byť uložené na miestach určených vedúcim organizácie tak, aby boli kedykoľvek ihneď dosiahnuteľné pre určené osoby, najmä pre účely ohlásenia a likvidácie havárie. Okrem toho musia byť na vhodných miestach, určených organizáciou, vyvesené základné pokyny o správaní sa osôb v prípade havárie.
10)	Prostriedky a zariadenia, ktoré sú určené na likvidáciu prípadnej havárie, nesmú sa používať na iné účely ako na zdolávanie havárie; spotrebované prostriedky sa musia čo najskôr doplniť z operatívnej zásoby.

§ 01 20
Dorozumievacie zariadenie

	Na miestach určených havarijným plánom musí byť inštalované dorozumievacie zariadenie umožňujúce spojenie podzemia jaskyne s povrchom.

§ 01 21
Povinnosti pracovníkov pri nebezpečenstve

	Každý, kto spozoruje akékoľvek nebezpečenstvo, ktoré by mohlo ohroziť zdravie, život ľudí alebo majetok, prípadne príznaky takéhoto nebezpečenstva, je povinný pokiaľ nemôže nebezpečenstvo odstrániť sám, ihneď to oznámiť organizácii a podľa možnosti upozorniť každého, kto by mohol byť týmto nebezpečenstvom ohrozený.

§ 01 22
Pracovné úrazy a nebezpečné udalosti

1)	Hlásenie pracovných úrazov a iných nebezpečných prevádzkových udalostí, ich vyšetrovanie a záznamy o nich upravujú všeobecne záväzné právne predpisy.
2)	Každú závažnú udalosť, ktorá ohrozuje prevádzku organizácie alebo všeobecný záujem, najmä život alebo zdravie ľudí, bezpečnosť majetku, musí organizácia bezodkladne ohlásiť obvodnému banskému úradu. Predpisy a pokyny ukladajúce povinnosť hlásenia iným orgánom nie sú dotknuté.
3)	Udalosti, uvedené v predchádzajúcom odseku, musí organizácia vhodným spôsobom evidovať a dokumentovať.
4)	Organizácia  musí rozoberať a hodnotiť jednotlivé nebezpečné udalosti a podľa potreby stanoviť preventívne opatrenia pre celú svoju prevádzku.

§ 01 23
Zachovanie stavu miesta úrazu a nebezpečnej udalosti

1)	Na miestach, kde sa prihodil smrteľný, osobitne ťažký /životu nebezpečný/ alebo hromadný úraz, alebo nebezpečná udalosť, nesmie sa nič meniť, dokiaľ obvodný banský úrad a orgány Zboru národnej bezpečnosti nevykonali miestne vyšetrenie. Výnimky sú prípustné len vtedy, ak ide o záchranu postihnutých, prípadne o ďalšie záchranné práce alebo o bezpečnosť organizácie a jej časti. Ak sú také zmeny potrebné z iných naliehavých príčin, musí sa na ne vopred vyžiadať súhlas obvodného banského úradu, resp. orgánu Zboru národnej bezpečnosti.
2)	O mieste úrazu, prípadne nebezpečnej udalosti musí organizácia vyhotoviť výstižnú dokumentáciu /náčrtok, plánok, fotografie a pod./, ktorá sa musí predložiť pri vyšetrovaní.

§ 01 24
Pomoc pri nehodách

1)	Ak sú ohrozené životy alebo zdravie ľudí, objekty a zariadenia organizácie alebo ich časti, je každý pracovník povinný vykonávať všetky potrebné práce bez ohľadu na svoj pracovný čas a poskytovať potrebnú pomoc podľa svojich síl a schopností.
2)	V prípade takej udalosti sú tiež najbližšie organizácie povinné pomáhať všetkými dosiahnuteľnými prostriedkami pri záchranných prácach, pokiaľ tým neohrozia bezpečnosť vlastnej prevádzky.

VI. ZÁKLADNÁ DOKUMENTÁCIA

§ 01 25
Záznamové knihy

1)	Okrem kníh, uvedených v jednotlivých dieloch tohto predpisu alebo požadovaných inými predpismi, musí organizácia viesť tieto záznamové knihy:
a)	evidenčnú knihu, ktorá musí obsahovať najmä:
1.	základné údaje o druhu a rozsahu jaskyne, o jej vyhlásení za chránený prírodný výtvor, údaje o pozemkovom vlastníctve a územných rozhodnutiach, najdôležitejšie rozhodnutia banských úradov a pod.;                
2.	základné údaje o hlavných podzemných dielach, o dôležitých stavbách a zariadeniach, výmery a povolenia na ich uvedenie do trvalej prípadne skúšobnej prevádzky;
b)	denník jaskyne, do ktorého sa zapisujú a vkladajú rozhodnutia banských úradov, ich príkazy na vykonanie rôznych opatrení, výsledky úradných prehliadok, zásadné rozhodnutia a príkazy organizácie, orgánu nadriadeného organizácii alebo kontrolných orgánov, týkajúce sa bezpečnosti práce a prevádzky, ďalej všetky nebezpečné udalosti v prevádzke;
c)	knihy, do ktorých technicko-hospodárski pracovníci zaznamenávajú výsledky svojich pochôdzok.
2)	Organizácia môže rozhodnúť, že záznamové knihy, požadované týmto predpisom je možné spojiť, prípadne rozdeliť, ak je to podľa miestnych pomerov vhodné a účelné. Rovnako určí, kde a akým spôsobom sa musia viesť jednotlivé záznamové knihy, pokiaľ to neurčuje tento bezpečnostný predpis .

§ 01 26 – 01 30
Na doplnky

D R U H Ý    D I E L

02

Z d r a v o t n á    s t a r o s t l i v o s ť

§ 02 01
Platnosť všeobecných predpisov

	Pokiaľ ďalej nie je ustanovené inak, platia všeobecné zdravotnícke predpisy, prípadne osobitné predpisy vydané Slovenským banským úradom alebo Ministerstvom zdravotníctva SSR.

§ 02 02
Závodné zdravotnícke zariadenia a zariadenia pre prvú pomoc

	Organizácia je povinná zriaďovať a udržiavať v stave pohotovosti zdravotnícke zariadenia a zariadenia prvej pomoci podľa všeobecných predpisov, zariadenia prvej pomoci však najmenej v tomto rozsahu:
a)	skrinky a kapsy prvej pomoci; nimi musí byť vybavená každá skupina s viac ako 10 pracovníkmi;
b)	balíčky prvej pomoci vydávané všetkým pracovníkov v podzemí a na povrchu každej skupine pracovníkov, pokiaľ táto nie je vybavená podľa predchádzajúceho odseku;
c)	ďalšie zariadenia prvej pomoci /nosidlá, zásoby obväzového materiálu, prípadne i kyslíkový oživovací prístroj a pod./.

§ 02 03
Zdravotnícke inštruktáže a školenia o prvej pomoci

1)	Všetci pracovníci sú povinní navštevovať zdravotnícke inštruktáže. Skúška zo zdravotníckeho minima o poskytovaní prvej pomoci musí byť súčasťou každej kvalifikačnej skúšky.
2)	Organizácia je povinná zabezpečiť v spolupráci so závodným lekárom, prípadne so Slovenským Červeným krížom pre všetkých pracovníkov – a to už pri nástupe v organizácii – zdravotnícke vyškolenie a vycvičenie v poskytovaní prvej pomoci a doplnenie týchto znalostí aspoň raz za dva roky.
3)	Organizácia je povinná zabezpečiť pravidelné doškoľovanie technikov sprievodcov, predákov, strelmajstrov a záchranárov o prvej pomoci v rozšírenej forme tak, aby každý prešiel doškolením najmenej raz ročne.
4)	O školení prvej pomoci sa musí viesť evidencia.

§ 02 04
Poskytovanie prvej pomoci

	Keď pracovník utrpí úraz alebo keď ochorie, musí sa mu poskytnúť prvá pomoc  a musí sa dopraviť pod spoľahlivým dozorom až do ošetrovne. Táto doprava má prednosť pre inou dopravou.

§ 02 05
Lekárske prehliadky

	Organizácia je povinná zabezpečiť, aby na pracoviskách, kde sú predpísané povinné preventívne vstupné a periodické lekárske prehliadky, boli zamestnávaní iba pracovníci, ktorí sa týmto prehliadkam podrobili a sú podľa ich výsledku na práce na týchto pracoviskách spôsobilí.

§ 02 06
Nápoje

	Organizácia je povinná zabezpečiť bezplatné zásobovanie nápojmi pracovníkov na povrchu podľa všeobecných predpisov a pracovníkov v podzemí zas takto:
a)	prípravou, plnením a dopravou vhodných nápojov v množstve najmenej 1 liter na hlavu a smenu; pracovníkom na pracoviskách s osobitne obťažnými mikroklimatickými podmienkami musí zabezpečiť nápoje podľa pokynov závodného lekára v množstve primerane väčšom;
b)	bezplatným zapožičaním fľaše obsahu najmenej 1 liter každému pracovníkovi do osobného užívania na zásobenie nápojmi; typ fľaše musí schváliť orgán hygienickej služby.
c)	druh nápoja, spôsob jeho prípravy a dopravy na miesto spotreby musia schváliť orgány hygienickej služby.

§ 02 07
Ochrana pred účinkami škodlivej prašnosti

	Pre ochranu zdravia pracovníkov pred škodlivými účinkami prachu pri prácach podľa § 01 01 tohto predpisu platia Smernice Ministerstva zdravotníctva č. 31/1966/zv. 27/ o ochrane zdravia pracujúcich pred účinkami škodlivej prašnosti v organizáciách podliehajúcich banskému zákonu /registr. v čiastke 8/1967 Zb./.

§ 02 08
Ochrana pred poveternostnými vplyvmi

	Pre pracovníkov, ktorí majú stále pracoviská na voľnom priestranstve, musí sa zabezpečiť vhodný priestor /miestnosť, prístrešie a pod./ s možnosťou ochrany pred poveternostnými vplyvmi, na ohriatie, vyzlečenie a usušenie vrchného odevu, jedenie a prípadnú prípravu teplého nápoja.

§ 02 09
Záchody pod zemou

1)	Ak sa majú v podzemí zriadiť záchody, majú byť umiestnené v blízkosti pracoviska a pokiaľ možno vo výdušnom prúde.
2)	Pre záchody sa musia zriadiť dostatočne priestranné výklenky, aby sa do nich vošiel asanačný vozík alebo iné používané zariadenie a aby sa pritom mohli dvere otvárať smerom dovnútra. Strop a steny výklenku musia byť obielené alebo natreté, dlážka musí byť umývateľná. V záchode musí byť skrinka s náradím na upratovanie, nádoba s drvinou na zasýpanie a lopatka.
3)	Druh používaných asanačných vozíkov, prípadne druh záchodových nádob a spôsob ich dopravy musí schváliť príslušný orgán hygienickej služby.
4)	Asanačné vozíky, prípadne záchodové nádoby sa musia včas vyvážať na povrch, vyprázdňovať, umývať a dezinfikovať.

§ 02 10 – 02 20

Na doplnky

T R E T Í   D I E L

03

O s v e t ľ o v a n i e

I. SPOLOČNÉ USTANOVENIA

§ 03 01
Platnosť všeobecných predpisov

	Pokiaľ ďalej nie je ustanovené inak, platia pre osvetľovanie všeobecne záväzné právne predpisy.

§ 03 02
Povolené svietidlá

1)	Používať sa smú len elektrické svietidlá, pridelené organizáciou, ktoré majú krytie a vyhotovenie primerané prostrediu jaskyne.
2)	Pri príprave a výkone trhacích prác a v miestach s nebezpečím výbuchu sa smú používať len tie druhy /typy/ osobných svietidiel, ktoré boli schválené Slovenským banským úradom.
3)	Vhodnými opatreniami /napr. pri výdaji svietidiel, ich označení a pod./ treba zabrániť nevedomému použitiu svietidiel v prostredí, v ktorom by ich použitie bolo nebezpečné.
4)	Osobné svietidlá musia mať vyžadovanú svietivosť aspoň po dobu 10 hodín, počítajúc od prevzatia v lampárni /výdajni/.
5)	Každé svietidlo musí mať typové označenie, osobné svietidlo aj evidenčné číslo organizácie.
6)	Na fotografovanie v podzemí sa smú používať len také druhy zariadení intenzívneho osvetľovania, ktoré boli na to povolené Správou slovenských jaskýň; pri prácach a na miestach podľa odseku 2 musia byť povolené tiež Slovenským banským úradom.

§ 03 03
Ochrana proti poškodeniu a opravy

1)	Každé svietidlo sa musí chrániť proti poškodeniu, najmä proti nárazom.
2)	Opravu svietidiel smie vykonávať len kvalifikovaná osoba.

§ 03 04
Výdaj a príjem osobných svietidiel

1)	Pridelené svietidlo si musí každý pracovník v lampárni /výdajni/ vyzdvihnúť osobne. Svietidlo pri prevzatí musí zodpovedať technickým podmienkam príslušného typu a musí byť rozsvietené. Svietidlá vydávané pre účely podľa § 03 02 ods. 2 sa musia vydávať len dobre uzamknuté.
2)	Každý, kto prijal svietidlo, je povinný ihneď zistiť, či nemá zjavné chyby. Chybné svietidlá sa musia ihneď vrátiť a vymeniť za náhradné, nezávadné svietidlá.
3)	Každý pracovník, ihneď pri príchode z podzemia a povrchoví pracovníci na konci pracovnej doby, musia osobne odovzdať svoje svietidlo do lampárne /výdajne/. Pritom musia príslušnému pracovníkovi lampárne /výdajne/ ohlásiť každú zistenú chybu alebo poškodenie odovzdávaného svietidla a podať patričné vysvetlenie.
4)	Organizáciou poverený pracovník lampárne /výdajne/ sa musí presvedčiť, či všetky svietidlá boli vrátené nepoškodené, resp. uzamknuté.
5)	Svietidlá s galvanickými článkami, ktoré sú povrchovým pracovníkom pridelené do trvalého používania, musia títo pracovníci udržiavať v stave spôsobilom na prevádzku. Pre tieto svietidlá, pokiaľ sú používané na povrchu v priestoroch bez nebezpečia výbuchu, neplatia ustanovenia § 03 02 ods. 4 a 5.

§ 03 05
Počet osobných svietidiel a ich kontrola

1)	Počet svietidiel spôsobilých na prevádzku v lampárni /výdajni/ musí byť vyšší o 10 percent a v lampárňach /výdajniach/ so samoobsluhou o 5 percent ako je počet pracovníkov, ktorým sú pridelené, najmenej však o tri svietidlá. V sprístupňovaných jaskyniach uvedený zvýšený počet svietidiel sa vzťahuje na evidenčný stav pracovníkov v podzemí.
2)	Svietidlá sa musia mesačne aspoň výberovo prehliadať odbornými pracovníkmi, určenými organizáciou. Raz za štvrťrok  musia títo pracovníci vykonať dôkladnú kontrolu všetkých osobných svietidiel. O mesačných a štvrťročných prehliadkach sa musia viesť záznamy. Poškodené a nevyhovujúce svietidlá sa musia osobitne zaznamenať a dať do opravy, resp. vyradiť.

§ 03 06
Zaobchádzanie s osobnými svietidlami

1)	Každý pracovník zodpovedá za stav svietidla od doby jeho prevzatia do doby odovzdania v lampárni /výdajni/. Svojvoľná výmena svietidiel medzi jednotlivými pracovníkmi je zakázaná.
2)	Nepovolaní nesmú svietidlá opravovať, otvárať alebo na nich čokoľvek meniť. Pri príprave a výkone trhacích prác a v miestach s nebezpečenstvom výbuchu sa svietidlá nesmú vôbec opravovať, otvárať a na nich čokoľvek meniť.
3)	Ak sa zistia na svietidle pri jeho používaní počas pracovnej doby závady, nesprávne zostavenie alebo ak dôjde k jeho poškodeniu, musí ho jeho používateľ vymeniť za náhradné. V podzemí to musí tiež hlásiť najbližšiemu dozornému orgánu.

§ 03 07
Poučovanie pracovníkov o osobných svietidlách

	Každý pracovník musí byť preukázateľne poučený, ako treba zaobchádzať s prideleným svietidlom a o tom, aké následky môžu nastať poškodením alebo neoprávneným otváraním svietidla a pod.

§ 03 08
Lampárne /výdajne/

1)	S výnimkou svietidiel s galvanickými článkami treba pre osobné svietidlá a benzínové indikátory zriadiť lampáreň /výdajňu/.
2)	V lampárňach /výdajniach/ so samoobsluhou a automatickým nabíjaním akumulátorov, ako aj v prípadoch, keď sa používa menej ako 100 svietidiel, možno príjem, výdaj, nabíjanie a ukladanie svietidiel sústrediť do primerane vybaveného oddeleného priestoru na vhodnom mieste.
3)	Lampárne /výdajne/ sa musia dôkladne vetrať, aby za normálnych podmienok nemohlo dôjsť k nahromadeniu výbušnej zmesi.
4)	Lampárne /výdajne/ a ich zariadenia sa musia trvale udržiavať v čistote.

§ 03 09
Smernice a poučenia

1)	V lampárni /výdajni/ musia byť vyvesené smernice, vypracované organizáciou o prevádzke lampárne /výdajne/ a o spôsobe evidencie osôb vstupujúcich a vystupujúcich z podzemia, ktorá sa vedie v lampárni/výdajni/; na viditeľných miestach musia visieť vývesky s príslušnými zákazmi a príkazmi.
2)	Na prístupných miestach v lampárni /výdajni/ musia byť ďalej vyvesené poučenia, ako sa má zaobchádzať so svietidlami a indikátormi, doplnené podľa potreby názornými obrázkami. V lampárňach /výdajniach/ so samoobsluhou musí byť okrem toho vyvesené poučenie o správnom postupe pri používaní zariadení lampárne /výdajne/ a pri odbere i vracaní svietidiel.

II. OSVETLENIE NA POVRCHU

§ 03 10
Všeobecne

	Za stále osvetlenie sa považuje i osvetlenie pevnými svietidlami, ktoré sú umiestnené na prenosných stojanoch.

§ 03 11
Miesta so stálym osvetlením na povrchu

Na povrchu sa musia po zotmení alebo počas hmly osvetľovať:
a)	pracoviská a miesta, kde sa zdržujú pracovníci,
b)	zariadenia, ktoré treba pravidelne obsluhovať alebo ktoré vyžadujú častejšie opravy,
c)	zariadenia a priestory, kde by mohlo dôjsť k zvýšeniu nebezpečenstva požiaru alebo výbuchu,
d)	miesta určené havarijným plánom,
e)	ostatné miesta, vrátane ciest, ktoré určí organizácia.

§ 03 12
Vybavenie svietidlami

1)	Pracovníci, ktorí dochádzajú na pracovisko alebo konajú v rámci svojej práce obchôdzky po neosvetlených úsekoch ako aj tí, ktorí vykonávajú pracovné úlohy na inak neosvetlených miestach, musia byť vybavení vhodnými osobnými svietidlami.
2)	V prevádzkárňach s pohyblivým strojným zariadením, kde by pri zlyhaní normálneho osvetlenia mohlo dôjsť k úrazu a v strojovniach ťažkých strojov, sa musí zabezpečiť núdzové osvetlenie. S výnimkou strojovní ťažkých strojov môže núdzové osvetlenie odpadnúť, ak je obsluha po zotmení alebo počas hmly vybavená rozsvietenými osobnými svietidlami.

III. OSVETLENIE POD ZEMOU

§ 03 13
Všeobecne

	Pre optické dopravné značky sa smú používať reflexné nátery, odrazové sklá a podobne.

§ 03 14
Miesta so stálym osvetlením

1)	Stále osvetlenie musia mať:
a)	miesta, kde sa nastupuje do dopravných prostriedkov alebo sa z nich vystupuje a ich najbližšie okolie,
b)	strojovne a dôležité prevádzkárne so stálou obsluhou,
c)	stanice tratí so strojnou dopravou, na ktorých je počas smeny stála obsluha,
d)	miesta určené havarijným plánom,
e)	ostatné miesta, ktoré určí organizácia.
2)	V sprístupnených jaskyniach musia mať stále osvetlenie elektrickými svietidlami tiež všetky riadne, návštevné a záchranné cesty /chodníky/, pričom treba dodržať tieto zásady:
a)	svietidlá a ich rozmiestnenie musia zabezpečovať intenzitu osvetlenia primeranú povahe cesty tak, aby chôdza po nej bola bezpečná,
b)	umiestnenie svietidiel a ich typ musia byť také, aby svietidlo neoslňovalo,
c)	v miestach prechodu z denného svetla do podzemia a z intenzívne osvetlených jaskynných priestorov do chodieb sa musia svietidlá umiestniť a ich svietivosť odstupňovať tak, aby prechod osvetlenia nebol náhly,
d)	elektrické svietidlá svojím vyhotovením a umiestnením musia s ohľadom na priestory, v ktorých budú inštalované, spĺňať tiež pohľadávky ČSN 34 1070 Predpisy pre elektrické zariadenia vo zvláštnych podmienkach,
e)	osvetlenie jednotlivých úsekov riadnych ciest môže byť inštalované tak, že sa na úseky môžu zapínať a vypínať postupne. Vypnúť svietidlá na predchádzajúcom úseku riadnej cesty možno až vtedy, keď už všetky osoby prešli do ďalšieho už osvetleného úseku riadnej cesty.
3)	Prípadná porucha v osvetlení sa musí bezodkladne odstrániť. Pokračovať v práci sa smie len pri dostatočnom náhradnom osvetlení. 
4)	Pre prípad poruchy na normálnom osvetlení riadnych návštevných a záchranných ciest v sprístupnených jaskyniach musí byť k dispozícii núdzové osvetlenie.
§ 03 15
Vybavenie osobnými svietidlami

1)	Vstupovať a zdržiavať sa v podzemí bez spoľahlivého osobného svietidla je pracovníkom zakázané. To platí i pre miesta so stálym osvetlením.
2)	Osádkam na pracoviskách o väčšej výške a dozorným orgánom sa musia podľa potreby prideliť reflektorové svietidlá, umožňujúce riadnu prehliadku stropov a bokov. Platí to obdobne pre pracoviská, kde treba obzvlášť dobré osvetlenie.
3)	Pracovníkom, ktorí vzhľadom na prostredie, v ktorom pracujú alebo na povahu vykonávanej práce potrebujú mať pri práci obe ruky voľné pri súčasnom osvetlení pracovného miesta, treba prideľovať prenosné svietidlá, ktoré umožňujú pripevniť svetelný zdroj na prilbu.

§ 30 16 – 03 20
Na doplnky

Š T V R T Ý  D I E L

04

C h ô d z a   a   d o p r a v a   n a   v o d o r o v n ý c h 
a   ú k l o n n ý c h   c e s t á c h

I. CESTY NA CHÔDZU

§ 04 01
Cesty a ich používanie

1)	Riadne cesty sú určené na chôdzu na pracovisko a späť. Návštevné cesty v sprístupnených jaskyniach sú určené na chôdzu návštevníkov. Záchranné cesty /§ 04 06/ sa musia zriadiť na ústup pre prípad nebezpečenstva. Chodiť inými ako riadnymi alebo návštevnými cestami alebo mimo určenej doby smú len dozorné orgány a tí pracovníci, ktorí na to dostali od dozorného orgánu povolenie alebo príkaz, inak len  v prípade nebezpečenstva.
2)	Všetky cesty sa musia upraviť a udržiavať tak, aby chôdza po nich bola vždy bezpečná, najmä sa musia zabezpečiť proti pádu horniny alebo iných predmetov z vyššie položených miest, účinne chrániť proti strojným zariadeniam a pod., musia byť bez prekážok, musí sa v nich zabezpečiť riadny odtok vody a nesmú byť klzké. Steny horninového masívu, horninové sute a zemité svahy pozdĺž ciest sa musia stále očisťovať alebo trvale zabezpečiť proti možnosti pádu uvoľnených hmôt a ohrozenia priestoru ciest.
3)	Na klzkých miestach ciest sa musia urobiť vhodné opatrenia proti pošmyknutiu. Sneh, poľadovica a prímrazky na cestách na povrchu a v časti vstupnej a výstupnej chodby do jaskynných priestorov, priliehajúcej k povrchu sa musia odstraňovať a podľa potreby posypávať pieskom alebo iným vhodným materiálom.
4)	Úklonné cesty sa musia podľa potreby vybaviť držadlami a stúpadlami / -slepačími schodíkmi- /, prípadne schodmi a pod. V každom prípade musia byť takto vybavené pri úklone väčšom ako 15°; pri úklone väčšom ako 45° musia byť vybavené rebríkmi alebo iným vhodným zariadením.
5)	Keď je cesta vo väčšej výške ako 1, 5 m, musí mať na voľných stranách zábradlie. Zábradlie musí byť pevné a dobre zakotvené, vrchné držadlo musí byť upevnené vo výške 1 až 1, 2 m. Keď sa na ohradenie nepoužije zábradlie s plnou stenou, musí sa asi v polovici výšky upevniť ďalšia pozdĺžna tyč. Ak vedie cesta nad inou cestou, pracoviskom alebo iným priestorom, kde sa môžu zdržiavať osoby, musí byť na spodku priebežná obruba o výške najmenej 0, 1 m, pokiaľ sa na ohradenie nepoužije plná stena.
6)	Príchody k dverám a schodom, ako aj schodište a schody sa musia udržiavať v poriadku, čistote a bez akýchkoľvek komunikačných prekážok.
7)	Na cestách musí byť výrazne vyznačený smer východu z jaskyne, prípadne tam, kde to vyžaduje havarijný plán, i vzdialenosť východu.

§ 04 02
Prierezy ciest

1)	Cesty, a to i vo všetkých prevádzkárňach, strojovniach, skladištiach a pod., musia mať:
a)	v podzemí voľnú výšku najmenej 1, 8 m a voľnú šírku najmenej 0, 8 m,
b)	na povrchu voľnú výšku najmenej 2, 1 m a voľnú šírku najmenej 1 m.
2)	Priechody medzi strojmi a pod. musia byť najmenej 0, 6 m široké.
3)	V odôvodnených prípadoch možno výnimočne znížiť alebo zúžiť priechodný profil,
	pričom takéto miesto sa musí dostatočne osvetliť a výrazne signalizovať.

§ 04 03
Schodištia, pavlače, galérie, mosty

1)	Každé schodište musí mať aspoň jedno držadlo a na voľných stranách pevné, bezpečné dvojtyčové zábradlie. Koniec držadla alebo zábradlia sa musí zapustiť do steny alebo pri voľne stojacom zábradlí uzavrete dolu zahnúť alebo zaobliť. Držadlo musia mať i stúpadlá  /slepačie schodíky“/.
2)	Pavlače, galérie a mosty, po ktorých sa chodí, musia mať po celej ploche rovnú a tesnú dlážku. Vo vlhkom prostredí musí byť dlážka vhodne zdrsnená, aby sa zabránilo pošmyknutiu. Ak sú situované vyššie ako 1, 5 m nad zemou, musia mať na voľných stranách bezpečné dvojtyčové zábradlie s držadlami vo výške 1 až 1, 2 m. Pri dlážke musí byť priebežná obruba aspoň 0, 1 m vysoká.

§ 04 04
Rebríky

1)	Rebríky pre riadne cesty sa majú v jaskyniach používať celkom výnimočne. Používať rebríky pre návštevné cesty sa zakazuje. Rebrík musí zodpovedať príslušnej technickej norme.
2)	Rebrík sa nesmie používať v polohe vodorovnej ako prechod a pod.
3)	Na tom istom rebríku nesmú vystupovať a zostupovať súčasne dve alebo viac osôb.
4)	Rebrík sa musí postaviť výhradne na pevný podklad a musí sa zabezpečovať proti pošmyknutiu alebo preváženiu.
5)	Povrazové, lanové a reťazové rebríky sa smú používať iba prechodne. Tieto rebríky musia byť na hornom konci upevnené a na dolnom konci sa musia tiež upevniť alebo držať a napínať s výnimkou zostupu prvej a výstupu poslednej osoby.
6)	Rebrík musí byť upevnený tak, aby za jeho priečkami bol voľný priestor aspoň 10 cm pre chodidlá.
7)	Rebrík musí presahovať horný výstupový otvor alebo plošinu najmenej o 1 m alebo sa musia nad ním upevniť do tejto výšky pevné držadlá.
8)	Sklon rebríka nesmie byť väčší ako 80°, strmší rebrík sa smie použiť len výnimočne, a to v naliehavých prípadoch. Používať previsnutý rebrík je zakázané. Rebrík s úklonom menším ako 70° musí byť opatrený aspoň po jednej strane zábradlím s držadlom.
9)	Ak treba rebríky nadstaviť, musia sa dôkladne spojiť. Rebríky sa nesmú spájať len pribitými latami, povrazmi alebo iným nespoľahlivým spôsobom a ich sklon sa nesmie v mieste spojenia meniť.
10)Požívať stúpacie brvná s vysekanými schodíkmi je zakázané.

§ 04 05
Zabezpečenie otvorov a priehlbní

1)	Všetky otvory, priepasti, stoky a vôbec všetky nebezpečné priehlbne sa musia zabezpečiť tak, aby do nich nemohli spadnúť osoby ani nežiadúce predmety.
2)	Všetky zábrany používané na zaisťovanie nebezpečných otvorov a priehlbní musia byť pevné, aby sa neprelomili a musia sa pripevniť tak, aby sa nedali – iba svojvoľne odstrániť. Ak príklopy, mreže a pod. musia byť z nejakého dôvodu dočasne otvorené, musia sa otvory zabezpečiť iným vhodným spôsobom.
3)	Ak sa nebezpečné otvory a priehlbne nedajú spoľahlivo zakryť alebo ohradiť, musí sa v technologickom postupe určiť iný spôsob zaistenia bezpečnosti osôb. V sprístupnených jaskyniach sa vedenie návštevných ciest popri takýchto miestach zakazuje.

§ 04 06
Záchranné cesty

1)	Záchranné cesty sa musia zriadiť najmä tam, kde možno predpokladať náhly príval vody, prietrž mračien na povrchu a zatopenie priestorov s riadnymi a návštevnými cestami a kde by preto ústup do bezpečia týmito cestami nebol možný.
2)	Záchranné cesty z úseku nebezpečného prívalom vody majú spravidla stúpať smerom k východu z jaskynných priestorov.
3)	Na záchranných cestách sa musí výrazne vyznačiť smer ústupu. Ak tieto cesty nie sú trvale osvetlené alebo je možnosť prerušenia prívodu elektrickej energie vo vedení trvalého osvetlenia, musí sa na pravej strane týchto ciest vo smere ústupu upevniť vodiace lano alebo vodiace držadlá po celej dĺžke záchrannej cesty.
4)	Bližšie podrobnosti o záchranných cestách musí obsahovať havarijný plán.

II. DOPRAVNÉ CESTY

§ 04 07
Všeobecne

1)	Dopravné cesty sú všetky cesty, ktorými sa akýmkoľvek spôsobom, hoci len občas, dopravujú ľudia alebo hmoty. Za vodorovné sa považujú dopravné cesty do úklonu 35 mm/m. Všetky cesty musia zodpovedať ustanoveniam § 04 01 ods. 2.
2)	Traťou sa rozumie tá časť dopravnej cesty, v ktorej sa dopravujú po koľajách alebo inom pevnom vedení dopravné nádoby.
3)	Na tratiach musí byť svetlá výška najmenej o 0, 25 m väčšia ako výška najvyšších používaných dopravných nádob vrátane nákladu.

§ 04 08
Chôdza po dopravných cestách

1)	Počas riadnej chôdze musí sa doprava na trati zastaviť. Na vodorovných tratiach smú chodiť bez zastavenia dopravy len jednotliví pracovníci v prípade nutnosti; musia však pritom dbať na najväčšiu opatrnosť a nesmú sa na trati zdržiavať dlhšie, ako je nevyhnutne potrebné.
2)	Počas dopravy je zakázané vstupovať do úklonných dráh a ich nárazísk a zdržiavať sa v nich. Pred vstupom do nich mimo doby dopravy sa musia urobiť opatrenia, ktoré zamedzia začatie dopravy.

§ 04 09
Priechody na tratiach

1)	Na tratiach s koľajovou dopravou sa musia zriadiť priechody pre chôdzu, a to na jednokoľajovej trati aspoň po jednej strane chodby do výšky 1, 6 m od hlavy koľajníc, prípadne 1, 7 m od upravenej počvy, s voľnou šírkou najmenej 0, 6 m.
2)	Priechod na chôdzu musí byť zriadený po celej dĺžke trate na tom istom boku chodby.

§ 04 10
Vyvýšené dopravné cesty

	Ak prechádza dopravná cesta nad inou cestou alebo pracoviskom, musia sa urobiť opatrenia, aby pracovníci pod ňou neboli ohrození ani dopravnými nádobami, ani padajúcimi hmotami. Na ostatných miestach pod dopravnou cestou je chôdza a zdržovanie sa zakázané. Zákaz sa musí vyznačiť vhodne umiestnenými tabuľkami.

§ 04 11
Plošiny, točnice a presunovadlá

1)	Plošiny a točnice musia byť položené pevne.
2)	Správna poloha točníc a presunovadiel sa musí vždy spoľahlivo zabezpečiť.

§ 04 12
Križovanie tratí

	Trate, ktoré sa križujú alebo zbiehajú, sa musia vzájomne zabezpečiť tak, aby pri náležitej opatrnosti nemohlo dôjsť ku zrážke.
						
§ 04 13
Zabezpečenie tratí

	Koniec každej trate musí byť podľa miestnych pomerov vhodne chránený proti ujdeniu vozidiel.

§ 04 14
Ostatné požiadavky na dopravné cesty pri strojnej doprave

	Ak sa pri prácach podľa § 01 01 tohto predpisu zavedie strojná doprava, platia pre horizontálne a úklonné dopravné cesty, ich úpravu, vybavenie a používanie primerane ustanovenia § 04 006 až 04 009, 04 011, 04 012 ods. 3, 04 014 ods. 2, 04 015, 04 016, 04 159, 04 161 až 04 163, 04 164 ods. 3, 04 166 ods. 2 až 4, 04 167 a 04 168 Bezpečnostného predpisu Slovenského banského úradu z 1. 2. 1971 č. 10/1971 pre práce a prevádzku v organizáciách, podliehajúcich hlavnému dozoru štátnej banskej správy podľa zákona č. 41/1957 Zb. o využití nerastného bohatstva /banský zákon/ - oznámeného v čiastke 12/1971 Zb. - /ďalej len – BP SBÚ č. 10/1971/.

III. VOZÍKY

§ 04 15
Spojky vozíkov

	Nesmú sa používať spojky vozíkov, ktoré nemajú zabezpečenie proti samovoľnému rozpojeniu.

§ 04 16
Opravy vozíkov

	Poškodené vozíky, ktoré ohrozujú bezpečnosť osôb alebo prevádzky, sa musia bezodkladne opraviť alebo vyradiť.

IV. NAKLADANIE, PREPRAVA, VYKLADANIE A SKLADANIE HMÔT

§ 04 17
Všeobecne

1)	Na vozíky alebo do iných dopravných nádob /ďalej len „vozíky“/ sa smie nakladať najviac len také množstvo /váha/, pre aké sú určené a zostrojené.
2)	Hmoty sa musia nakladať, prepravovať, vykladať a ukladať bezpečným spôsobom tak, aby nimi nemohol byť nikto poranený, najmä sa musí zabrániť ich zrúteniu, nežiadúcemu spadnutiu, prevráteniu a narazeniu, ďalej prevráteniu vozíka a zdržovaniu sa osôb na nebezpečných miestach.
3)	Na dopravných cestách sa smú nakladať a vykladať hmoty len na miestach dostatočne priestorných a podľa potreby na to osobitne upravených a zabezpečených.
4)	Na vozíky v pohybe je zakázané nahadzovať a z pohybujúcich sa vozíkov zhadzovať akékoľvek predmety.
§ 04 18
Doprava mimoriadne dlhých a ťažkých bremien

	Ak sa majú dopravovať mimoriadne dlhé, ťažké a rozmerné bremená, musí  odborník určený organizáciou zistiť, či zariadenie je dostatočne dimenzované na ich dopravu, najmä pokiaľ ide o pevnosť jednotlivých častí. Pred takou dopravou i po nej sa musia prehliadnuť všetky časti zariadení, ktoré budú alebo boli mimoriadne namáhané /závesy, laná, lanovnice, brzdy, stroj a pod./. Výsledok prehliadky sa musí zaznamenať. Pri týchto prácach musí organizácia rozhodnúť podľa § 01 07 ods. 6 tohto predpisu.

§ 04 19
Zabezpečenie vozíkov proti ujdeniu

	Kde by vozíky mohli ujsť pôsobením vlastnej váhy, alebo náhodným popudom, musia sa proti tomu riadne zabezpečiť. Na tratiach s väčším úklonom ako 50 mm/m sa vozíky nesmú vôbec zhromažďovať.

§ 04 20
Spojovanie a rozpojovanie vozíkov

	Vozíky, ktoré sa majú spoločne dopravovať, musia byť navzájom spojené. Spájať a rozpájať ručne sa smú len stojace vozíky a len po dohovore s pracovníkom, ktorý by ich mohol uviesť do pohybu. Ručné rozpájanie vozíkov počas ich pohybu je dovolené len vtedy, ak sa vhodným zariadením vylúči nutnosť nahýbania pracovníka medzi vozíky, ako aj možnosť prevrátenia vozíka naň. Pracovníci nesmú v žiadnom prípade vstupovať medzi vozíky alebo sa medzi ne nahýbať.
§ 04 21 
Zdvíhanie vykoľajených vozíkov

1)	Na zdvíhanie vykoľajených vozíkov musia byť na vhodných, pracovníkom známych miestach, pripravené zdvíhacie páky /sochory/, podložky a pod.
2)	Vykoľajený vozík sa musí zabezpečiť proti ujdeniu. Ak je na trati v nebezpečnej blízkosti viac vozíkov alebo ak je možnosť nabehnutia ďalšieho vozíka, musia sa aj tieto zabezpečiť proti ujdeniu.
3)	Zakazuje sa nakoľajovať vykoľajené vozíky pomocou ťažného lana alebo reťaze bez použitia vhodných nakoľajovacích prostriedkov.

§ 04 22
Ručné vyklápanie vozíkov

1)	S ručným vyklápaním vozíkov bez osobitného zariadenia sa smie začať až keď vozíky stoja a sú zabezpečené proti posunutiu a nežiadúcemu prevráteniu.
2)	Stúpať na podvozky pri vyklápaní vozíkov je zakázané.

§ 04 23
Výklopníky a výklopné vozíky

1)	Výklopník musí byť postavený tak, aby sa dal obsluhovať z bezpečného miesta. Ak výklopník nie je v prevádzke, musí byť zabezpečený, aby sa nemohol náhodne preklopiť.
2)	Ak nie je výklopník opatrený do potrebnej výšky ochranným krytom, nesmú sa pracovníci stavať proti smeru vyklápania.
3)	Výklopné a samovyklápacie vozíky sa musia zabezpečiť tak, aby sa nemohli samovoľne vyklopiť a aby sa pri vyklápaní neprevrátili. Pri vyklápaní musia byť tak ovládateľné, aby nemohlo dôjsť ku zrazeniu obsluhy vozíkom, alebo vyklápanými hmotami.

V. RUČNÁ DOPRAVA

§ 04 24
Ručná doprava vozíkmi

1)	Ručná doprava je povolená len do úklonu 50 mm/m. Výnimočne je ručná doprava prípustná až do úklonu 85 mm/m, avšak len vtedy, keď dĺžka trate s úklonom väčším ako 50 mm/m nepresahuje 20 m. Vozík dopravovaný po úklone trate sa musí vhodne brzdiť a na tratiach s úklonom väčším ako 50 mm/m sa smú dopravovať vozíky len jednotlivo.
2)	Ak sa dopravujú vozíky jednotlivo, musí sa mimo náraziska plniacej a výklopnej stanice dodržať medzi tlačenými alebo brzdenými vozíkmi vzdialenosť najmenej 20 m.
3)	Pri vetracích dverách, v oblúkoch, kde nie je dobrý rozhľad a na križovatkách, musí vodič ísť pomaly a okrem toho musí na seba upozorňovať volaním, ak niet iného vhodného výstražného znamenia.
4)	Na stojace vozíky alebo vlak sa musí nabiehať opatrne.
5)	V neosvetlených priestoroch musí mať vodič pri ručnej doprave pri sebe svietidlo, ktoré musí umiestniť na predok vozíka tak, aby ho videli pracovníci idúci proti nemu. Toto ustanovenie neplatí pri používaní hlavových lámp.
6)	Je zakázané naskakovať na idúce vozíky, voziť sa na nich, chodiť pri doprave pred nimi alebo ich nechať voľne bežať.
7)	Vozíky sa smú iba tlačiť; pri doprave dovrchu len ťahať.
8)	Jednotlivé vozíky alebo časti rozpojeného vlaku sa smú od seba odtláčať len vtedy, keď už vozíky stoja, a to len pákou alebo uchopením vozíka zo strany.

VI. DOPRAVNÍKY

§ 04 25
Podmienky použitia dopravníkov

	Ak sa pri prácach podľa § 01 01 tohto predpisu použijú na dopravu hmôt dopravníky, platia pre ich zriaďovanie a prevádzku primerane ustanovenia § 04 027 až 04 034 a 04 179 až 04 197 BP SBÚ č. 10/1971.

VII. DOPRAVA LANOM

§ 04 26
Povinnosť dopravy lanom

	Pri úklone väčšom ako 50 mm/m sa musí, okrem výnimočného prípadu podľa § 04 24 ods. 1, dopravovať lanom /reťazou/, ak sa nepoužije na dopravu iné vhodné strojné zariadenie.
§ 04 27
Podmienky pre dopravu lanom

	Ak sa pri prácach podľa § 01 01 tohto predpisu použije pre dopravu hmôt dopravný systém s otvoreným alebo nekonečným lanom /reťazou/ alebo škrabák, platia pre ich zriaďovanie a prevádzku primerane ustanovenia § 04 036 až 04 058 a 04 195 až 04 210 BP SBÚ č. 10/1971.

VIII.	DOPRAVA NA ZÁVESNÝCH DRÁHACH

§ 04 28
Platnosť osobitných predpisov

	O zriaďovaní a prevádzke závesných dráh platí osobitný predpis Slovenského banského úradu, ktorý sa primerane použije aj pre jaskyne.

IX.	DOPRAVA SAMOSPÁDOM

§ 04 29
Sklzy, zásobníky, sýpy a spádové potrubia

1)	Sklzy používané na spúšťanie hmôt musia zodpovedať ČSN a musia sa upraviť tak, aby pri ich prevádzke nedochádzalo k ich upchatiu a k neprípustnému znečisťovaniu ovzdušia prachom.
2)	Jednotlivé diely sklzov a spádového potrubia sa musia spoľahlivo upevniť, navzájom spoľahlivo spojiť a pripevniť na nosníky, ktorých pevnosť zodpovedá váhe sklzu s najväčšou náplňou. Sklzy sa musia zabezpečiť proti bočným výkyvom.
3)	Spodné ústie sklzov, spádového potrubia, zásobníkov a sýpov musí mať spoľahlivý uzáver. Stanovište obsluhy výsypu a uzáver výsypu musia byť spoľahlivo a riadne osvetlené a umiestnené tak, aby obsluhujúci neboli ohrození.
4)	Cesty pozdĺž sýpov sa musia bezpečne zaistiť. Keď je pod sklzmi, spádovým potrubím, zásobníkmi alebo sýpom zriadený prechod, musí sa riadne zabezpečiť povalou. Ak nie je možné zriadiť povalu, musí sa prístup do toho priestoru počas dopravy materiálu zakázať a zákaz sa musí vyznačiť výstražnými tabuľkami.

§ 04 30
Obsluha zariadení

1)	Sklzy, zásobníky a sýpy sa nesmú, s výnimkou čistenia, úplne vyprázdňovať.
2)	Do upchatých sklzov, zásobníkov a sýpov sa nesmie vstupovať. Hmoty sa smú uvoľňovať z bezpečného miesta zvonku čistiacimi otvormi pomocou vhodných nástrojov.
3)	Keď treba pracovať vo vnútri sklzu, zásobníka alebo sýpu, smie sa tak robiť len pri stálom dozore. Vstupovať do nich sa smie len zhora. Pracovník musí byť zabezpečený proti pádu alebo skĺznutiu /lanom so záchranným opaskom a pod./ a musí sa zamedziť pádu predmetov do sklzu, zásobníka alebo sýpu, najmä sa musia zastaviť všetky do nich ústiace dopravné zariadenia.

X.	NÁVESTIA

§04 31
Návestné zariadenia a tabuľky

1)	Návestné zariadenie musí byť zostrojené a umiestnené tak, aby bolo spoľahlivé a aby jeho používanie nebolo spojené s nebezpečenstvom.
2)	Tam, kde sa používa návestné zariadenie, musia sa umiestniť tabuľky, vysvetľujúce význam zavedených návestí. Návestie „Raz“, dané krátko, s smie používať len ako znamenie na zastavenie.
3)	Za správnosť návestia zodpovedá ten, kto ho dal. Zneužitie návestného zariadenia sa tresce.

§ 04 32
Návestné zariadenie pre jednotlivé druhy dopravy

	Ak sa pri prácach podľa § 01 01 tohto predpisu použijú na dopravu hmôt dopravníky, lanové /reťazové/ dráhy, úklonné trate alebo zariadenia na dopravu samospádom, platia pre návestia a návestné zariadenia primerane ustanovenia § 04 063 až 04 065 a 04 214 až 04 216 BP SBÚ č. 10/1971.

§ 04 33
Používanie návestných zariadení

1)	Obsluhovači dopravných zariadení sa musia  na začiatku každej smeny presvedčiť o správnej funkcii návestného zariadenia.
2)	Ak obsluhovač zistí závadu alebo poškodenie, musí ihneď nápravu zariadiť sám, ak je na to oprávnený alebo to musí hlásiť najbližšiemu dozornému orgánu. Kým nebolo zariadenie opravené, smie sa dopravovať len vtedy, ak je bezpečnosť inak spoľahlivo zaistená.

XI.	DOPRAVA LOKOMOTÍVAMI

§ 04 34
Podmienky pre dopravu lokomotívami

	Ak sa pri prácach podľa § 01 01 tohto predpisu použije doprava lokomotívami, platia pre jej zriadenie a používanie primerane ustanovenia § 04 067 až 04 491 a 04 218 až 04 236 BP SBÚ č. 10/1971.

XII.	DOPRAVA OSÔB
§ 04 35
Povoľovanie dopravy pracovníkov

1)	Ak sa pri prácach podľa § 01 01 tohto predpisu použije akákoľvek mechanická doprava pracovníkov, s výnimkou dopravy na jaskynných vodách, povoľuje podmienky jej použitia obvodný banský úrad na základe žiadosti organizácie doloženej najmä:
a)	technickou dokumentáciou zariadenia, vrátane popisu zariadenia ako aj potrebných výkresov, výpočtov, osvedčení, tabuliek a schém,
b)	dopravným poriadkom, ktorý musí obsahovať najmä všetky prevádzkové a bezpečnostné údaje a pokyny potrebné pre bezpečnú prevádzku /počet osôb v dopravnej nádobe, rýchlosť dopravy, spôsob a význam návestí, lehoty prehliadok zariadenia, kvalifikácia zodpovedných osôb a pod./.

§ 04 36
Povoľovanie dopravy návštevníkov

	Akúkoľvek mechanickú dopravu osôb v jaskyniach sprístupnených verejnosti, resp. na povrchu jaskynného areálu s výnimkou dopravy na jaskynných vodách, povoľuje príslušný dopravný správny orgán, s prihliadnutím na stanovisko obvodného banského úradu a Ministerstva kultúry Slovenskej socialistickej republiky.

§ 04 37
Povoľovanie dopravy osôb na jaskynných vodách

	Plavbu osôb na jaskynných vodách povoľuje orgán štátnej plavebnej správy podľa príslušných predpisov o plavbe na vnútrozemských vodách s prihliadnutím na stanovisko obvodného banského úradu a Ministerstva kultúry Slovenskej socialistickej republiky.

§ 04 38 – 04 40
Na doplnky

P I A T Y   D I E L 

05

Z v i s l á    d o p r a v a    a    c h ô d z a

§ 05 01
Ručná doprava materiálu

	Pre ručnú zvislú dopravu materiálu pri prácach podľa § 01 01 tohto predpisu sa najmä musí:
a)	horná plošina zabezpečiť vhodným spôsobom /ohradením, prahom, obrubením, priečnymi tyčami a pod. /proti pádu ľudí a vecí do hĺbky,
b)	pri hĺbkach väčších ako 5 m zriadiť vo výške 2 – 4 m nad pracoviskom /čelbou/ pri boku diela ochranná povala,
c)	zriadiť na zostup a výstup ľudí pevný a spoľahlivo pripevnený rebrík, ak na dopravnom zariadení nie je povolená doprava ľudí. Pre núdzový výstup musí byť po ruke záchranný povraz pevne a bezpečne zachytený na hornej plošine,
d)	pri hĺbkach väčších ako 20 m zriadiť návestné zariadenia /napr. návestné lanko so zvonkom/,
e)	v prípade, ak sa na ťažbu používa jednočinný ručný vrátok /rempál/, vybaviť tento rohatkou so západkou pre smer dopravy hore a spoľahlivou brzdou. Ručný vrátok musia obsluhovať aspoň dvaja pracovníci. Zdvíhať alebo spúšťať bremeno sa smie len otáčaním oboch kľúk,
f)	pracovisko /čelba/ osvetliť tak, aby bolo spoľahlivo viditeľné z hornej plošiny. Počas práce na spodnom pracovisku /čelbe/ musí byť na hornej plošine stále prítomný aspoň jeden pracovník.

§ 05 02
Strojná doprava materiálu

	Ak sa pri prácach podľa § 01 01 tohto predpisu použije zvislá strojná doprava materiálu, povoľuje podmienky jej použitia obvodný banský úrad na základe žiadosti organizácie doloženej najmä:
a)	technickou dokumentáciou zariadenia, vrátane popisu zariadenia, ako aj potrebných výkresov, výpočtov, osvedčení, tabuliek a schém,
b)	prevádzkovým poriadkom, ktorý musí obsahovať najmä všetky prevádzkové a bezpečnostné údaje a pokyny potrebné pre bezpečnú prevádzku /rýchlosť dopravy, spôsob a význam návestí, dovolené zaťaženie, lehoty prehliadok zariadenia, kvalifikácia zodpovedných osôb a pod./.

§ 05 03
Doprava osôb

	Ak sa pri prácach podľa § 01 01 tohto predpisu použije akákoľvek zvislá doprava osôb, povoľuje podmienky jej použitia obvodný banský úrad na základe žiadosti organizácie doloženej najmä:
a)	technickou dokumentáciou zariadenia, vrátane popisu zariadenia, ako aj potrebných výkresov, výpočtov, osvedčení, tabuliek a schém,
b)	dopravným poriadkom, ktorý musí obsahovať najmä všetky prevázkové a bezpečnostné údaje a pokyny potrebné pre bezpečnú prevádzku/ počet osôb v dopravnej nádobe, rýchlosť dopravy, spôsob a význam návestí, lehoty prehliadok zariadenia, kvalifikácia zodpovedných osôb a pod./.

§ 05 04 – 05 10
Na  doplnky

Š I E S T Y    D I E L

 06

V e d e n i e    s p r í s t u p ň o v a c í c h    a    u d r ž i a v a c í c h
p r á c

§ 06 01
Projektová dokumentácia

1)	Podzemné a povrchové diela slúžiace na sprístupňovanie jaskýň môžu sa zriaďovať len na podklade projektovej dokumentácia schválenej tiež príslušnými orgánmi štátnej ochrany prírody.
2)	Projektová dokumentácia sa musí pred začatím prác predložiť príslušnému obvodnému banskému úradu na vyjadrenie.
§ 06 02
Technologické postupy

1)	Všetky podzemné a povrchové diela, slúžiace na sprístupňovanie jaskýň, musia sa viesť a včas zabezpečovať podľa technologických postupov, vypracovaných organizáciou, ktorá práce uskutočňuje a odsúhlasených Správou slovenských jaskýň.
2)	Technologický postup musí vychádzať zo schválenej projektovej dokumentácie a zodpovedať pomerom, v ktorých sa podzemné, resp. povrchové dielo vedie. Pri špeciálnych prácach, vyžadujúcich horolezecké alebo potápačské úkony, musí technologický postup zohľadňovať tiež všeobecné zásady a pravidlá platné v horolezectve a potápačstve. Pri neočakávanej zmene pomerov na pracovisku musí predák urobiť na mieste okamžité opatrenia na zaistenie bezpečnej práce. Dozorný orgán musí pri najbližšej príležitosti prekontrolovať urobené opatrenia a podľa potreby zariadiť ich doplnenie. Zmenené pomery a urobené opatrenia sa musia bezodkladne oznámiť vedeniu organizácie, zapísať v denníku jaskyne a technologický postup sa musí podľa potreby upraviť.
3)	Pracovníci a dozorné orgány musia byť oboznámení s technologickým postupom v rozsahu ich pracovnej náplne už pred začatím prác a bezodkladne musia byť oboznámení s každou jeho zmenou. To isté platí o tých častiach projektov, ktoré nahradzujú technologický postup.

§ 06 03
Východy z podzemných priestorov

1)	Vstupný a výstupný objekt do jaskyne musí sa vybudovať tak, aby ani pracujúci v jaskyni, ani návštevníci neboli ohrození ani z povrchu ani z podzemia.
2)	Ak to podmienky jaskyne dovoľujú, má sa do jaskyne vybudovať osobitný vstup a výstup.
3)	Pri razení sprístupňovacích diel, pokiaľ nie je zabezpečený druhý východ, musí vedúci organizácie /pre prípad nehody/ stanoviť potrebné opatrenia na zabezpečenie odchodu osôb /sebazáchranné prístroje, signalizačné zariadenie a úkryty a pod./.
4)	Ak podmienky jaskyne nedovoľujú vybudovanie osobitného vstupu a výstupu, musí sa pri sprístupnení jaskyne verejnosti zriadiť sieť únikových ciest a priestorov a tieto vyznačiť v havarijnom pláne.
§ 06 04
Zásady pre vedenie a zabezpečovanie podzemných
diel

1)	Spôsob razenia podzemných diel sa musí voliť podľa predpokladaných tlakov horninového masívu a vyhodnotenia vlastností a uloženia hornín, a to z hľadiska ich vrstevnatosti, kvality vrstevných plôch, schopnosti na zavaľovanie, nebezpečenstva skĺzania a pod. Z hľadiska nebezpečenstva skĺznutia zvlášť podrobne sa musia preskúmať horniny so sklonom 30° a väčším.
2)	Podzemné diela sa musia zabezpečiť tak, aby sa zabránilo nežiadúcemu pádu horniny. Pri málo pevných horninách je nutné pažiť strop, prípadne boky i počvu. V pevných a súdržných horninách, s výnimkou miest ohrozených zvýšeným tlakom, sa smú podzemné diela raziť a ponechať bez výstuže pod podmienkou, že je dodržaný tvar a rozmery prierezu, stanovené pre toto dielo technologickým postupom.
3)	V technologickom postupe sa musí stanoviť najvyššia prípustná vzdialenosť stálej alebo dočasnej výstuže od čelby a riešiť zabezpečenie tohto priestoru vrátane prípadne nutného zabezpečenia čelby, bokov, stropu a pod.
4)	Na vystužovanie podzemných diel sa musia používať druhy výstuže a spôsoby vystužovania, zodpovedajúce miestnym pomerom, najmä veľkosti a smeru očakávaného tlaku a úklonu diela, a zabezpečujúce stabilitu výstuže. Pritom sa musí prihliadať na účel a čas, po ktorý sa majú podzemné diela používať.
5)	Voľné priestory medzi výstužou a horninou sa musia riadne zabezpečiť proti pádu, resp. skĺznutiu horniny a porušovaniu stability výstuže.
6)	Narušená časť horniny sa musí včas strhnúť, alebo inak riadne zabezpečiť. Potrebné strhnutie a odpratanie horniny sa musí vykonať z bezpečného miesta a to vhodnými pracovnými pomôckami, ktoré musia byť na pracovisku.

§ 06 05
Hmoty pre výstuž

1)	Pre každé podzemné pracovisko musí byť k dispozícii potrebné množstvo materiálu pre jeho bezpečné zaistenie. Miesto uloženia a veľkosť zásoby sa musia určiť v technologickom postupe.
2)	Hmoty používané na zabezpečovanie podzemných diel musia zodpovedať požiadavkám ČSN, ON, prípadne technických podmienok.

§ 06 06
Razenie a výstuž jám, slepých jám a maloprofilových jamíc

	Pokiaľ by pri prácach podľa § 01 01 tohto predpisu prichádzalo do úvahy razenie jám, slepých jám a maloprofilových jamíc, platia preň, ako aj pre výstuž diel, primerane ustanovenia § 06 015 až 06 023 a 06 092 BP SBÚ č. 10/1971.

§ 06 07
Ohrozené priestory

	Vedenie organizácie musí podľa miestnych pomerov určiť priestory ohrozené najmä pádom horniny a vhodným spôsobom zabrániť prístupu nepovolaných osôb do nich.

§ 06 08
Nesprístupnené jaskyne, ich časti a iné dutiny

1)	Vstup do nesprístupnených jaskýň a ich častí a iných podzemných dutín je povolený len na základe osobitného povolenia Správy slovenských jaskýň, v ktorom sa musia určiť potrebné bezpečnostné opatrenia, najmä s ohľadom na zloženie ovzdušia a nebezpečie pádu horniny.
2)	Práca nad dielami uvedenými v odseku 1 a v ich blízkosti je dovolená len pri určení potrebných bezpečnostných opatrení.

§ 06 09
Ryhy, výkopy a odkopy

1)	Ryha je zárez, ktorého dĺžka presahuje hĺbku a šírku a ktorého steny sú zvislé. Ryhy, do ktorých pracovníci vstupujú, musia mať šírku najmenej 0, 8 m.
2)	Výkopom sa rozumie zárez, ktorého dĺžka presahuje hĺbku, šírka dna je najmenej 0, 6 m a úklon bokov zodpovedá súdržnosti horniny.
3)	Odkop je široký zárez do svahu.
4)	Spôsob výstuže sa musí voliť s ohľadom na povahu hornín, na budúcu hĺbku ryhy alebo odkopu, na poveternostné pomery a na dobu, počas ktorej má byť ryha alebo odkop otvorený.
5)	V každom prípade musia byť zvislé boky rýh a odkopov zabezpečené proti zavaleniu pri väčšej hĺbke ako 1, 5 m. Táto hĺbka sa znižuje v zastavanom území na 1, 3 m a v nesúdržných horninách alebo tam, kde treba počítať s opakovanými silnými otrasmi na 0, 7 m.
6)	Pri použití strojných prác a trvalom zabránení vstupu pracovníkov do priestoru ohrozeného pádom horniny, môže zabezpečenie bokov odpadnúť i pri väčšej hĺbke, ako je uvedené v predchádzajúcom odseku, hĺbka však musí zodpovedať parametrom príslušného stroja a stroj sa musí potrebne zabezpečiť.
7)	Okraje zárezov sa musia zabezpečiť proti pádu predmetov. Všetky predmety, hmoty a zariadenia sa musia umiestňovať v bezpečnej vzdialenosti od okraja zárezu.
8)	Denne treba bezpečným spôsobom očisťovať boky o pracoviska a kontrolovať výstuž. Pri odmäku a daždivom počasí treba prehliadať a čistiť boky obzvlášť starostlivo. Čistenie sa vykonáva tyčami zhora nadol alebo zo strany. Pri čistení sa nesmie nikto zdržiavať v ohrozenom priestore.
9)	Pri ryhách a odkopoch treba denne pozorovať priľahlý terén, či nesadá alebo či sa v ňom netvoria trhliny. V takomto prípade musia pracovníci ihneď opustiť ohrozené dielo a musia prikročiť k jeho zabezpečeniu.
10)	Podkopávať boky alebo ponechávať previsy je zakázané. Ak sa vyskytujú v odkopávaných horninách pne, korene, balvany a pod., treba ich z bokov zárezov odstrániť alebo náležite zabezpečiť proti vypadaniu.
11)	Do ryhy hlbšej ako 1, 5 m sa musia postaviť rebríky na bezpečný zostup a výstup. Rebríky možno nahradiť schodnými stupňami na niektorom konci ryhy.
12)	Medzi pätou rebríka a protiľahlým bokom ryhy musí byť voľný priestor o šírke aspoň 30 cm.
13)	Zostupovať alebo vystupovať z ryhy po výstuži je zakázané.
14)	Nepotrebné zárezy sa musia čo najskôr riadne zasypať.
15)	V prípade likvidácie zárezov sa ich paženie smie odoberať postupne od spodku len v tej miere ako pokračuje zasypávanie. Nahradzovať zasypávanie zárezov zavaľovaním ich stien je zakázané.
§ 06 10
Očisťovanie priestorov v podzemí a na povrchu

1)	Priestory, v ktorých sa zdržujú osoby alebo sú umiestnené strojné alebo dopravné zariadenia v miestach ohrozených uvoľnenou horninou, sa musia denne pred začatím práce prehliadnuť a podľa potreby očistiť od uvoľnenej horniny, prípadne inak potrebne zabezpečiť. Ak ide o priestory, ktoré sú mimo prevádzky, organizácia určí lehotu prehliadok a čistenia, prípadne iné ich potrebné úpravy podľa miestnych pomerov.
2)	V čase očisťovania a úprav musí sa ohrozený priestor vhodne označiť, prípadne uzavrieť a nikto sa tam nesmie zdržovať, stroje a zariadenia sa musia potrebne zabezpečiť.
3)	Odstraňovanie nebezpečných previsov sa musí diať za stáleho dozoru.
4)	Pracovníci vykonávajúci práce uvedené podľa odseku 1 až 3 musia byť vybavení nutnými pracovnými a ochrannými prostriedkami, uvedenými v technologickom postupe.

§ 06 11
Práce na svahových sutiach

1)	Práce na svahových sutiach sa môžu vykonávať len podľa osobitne vypracovaného technologického postupu, ktorý musí upravovať najmä:
a)	postup práce,
b)	spôsob signalizácie zabezpečujúcej styk pracovníkov na svahových  sutiach s pracovníkmi, ktorí ich zabezpečujú,
c)	vybavenie pracovníkov potrebnými pracovnými a ochrannými prostriedkami.
2)	Pri prácach na svahových sutiach sa musí postupovať zhora nadol, pričom materiál sa nesmie ponechať pod väčším úklonom, ako je jeho prirodzený sypný uhol.

§ 06 12
Prepadliská

1)	Ak je nutné na povrchu jaskynného areálu vykonať čistiace alebo iné práce /či už z hľadiska sprístupnenia otvoru, prepadliska, komína alebo ich zabezpečenia a pod./, je potrebné pred začatím práce vypracovať technologický postup prác. Tento technologický postup má obsahovať najmä:
a)	vymedzenie okruhu, v ktorom sa predpokladá zosuv horniny, resp. prepadnutie terénu,
b)	postup prác,
c)	zoznam potrebných pracovných a ochranných prostriedkov.
2)	Pri zmáhaní prepadliska sa postupuje od predpokladanej vonkajšej hranice prepadliska k miestu viditeľného otvoru. Pri obnažovaní terénu postupuje sa plytkými zásekmi. Pracovníci musia byť neustále zabezpečení proti prepadnutiu.
3)	Ustanovenia odsekov 1a 7 platia tiež pre práce v blízkosti prepadlísk v podzemných priestoroch jaskýň.

§ 06 13
Udržiavanie, opravy a prehliadky
1)	Jaskynné priestory, ako aj všetky diela a zariadenia, slúžiace na ich sprístupnenie, musia sa udržiavať v poriadku. Do všetkých priestorov alebo ich častí, ktorých stav ohrozuje bezpečnosť pracovníkov, je zakázané vstupovať a v nich pracovať, s výnimkou prác spojených s ich zabezpečovaním a opravou. Pre také práce sa musia určiť potrebné bezpečnostné opatrenia. Priestory alebo ich časti, do ktorých je pre ich nebezpečný stav zakázané vstupovať, musia sa potrebne označiť, resp. zneprístupniť.
2)	Pre rozsiahle alebo komplikované udržiavacie a podobné práce sa musí vypracovať technologický postup, prípadne projekt. Kde nemožno pre tieto práce predom stanoviť jednotnú technológiu, musí organizácia určiť potrebné bezpečnostné opatrenia /určiť skúsených pracovníkov, stály dozor a pod./.
3)	Predák pracovnej čaty, určenej na opravy a úpravy diel s elektrickým zariadením, musí byť poučený o nutnosti chrániť elektrické zariadenia, najmä káble pred poškodením.
4)	Pokiaľ v ostatných ustanoveniach tohto predpisu sa neustanovuje inak, musí jaskynné priestory, vrátane diel a zariadení slúžiacich na ich sprístupnenie, kontrolovať v každej smene, v ktorej sa používajú na chôdzu a dopravu, pracovník určený organizáciou.

§ 06 14 – 06 20
Na doplnky

S I E D M Y    D I E L 

07

T r h a c i e    p r á c e

I. ÚVODNÉ USTANOVENIA

§ 07 01
Platnosť všeobecných predpisov

	Pokiaľ ďalej nie je ustanovené inak, platia pre používanie výbušnín a pomôcok potrebných pre ich použitie /ďalej len „pomôcok“ všeobecne záväzné právne predpisy o výbušninách a príslušné technické normy ako aj osobitné predpisy vydané Slovenským banským úradom .
§ 07 02
Skúšky a ničenie výbušnín a pomôcok

1)	Výbušniny a pomôcky sa musia preskúšať vždy, ak vzniknú pochybnosti o ich nezávadnosti. Skúšky sa vykonávajú v rozsahu potrebnom na preukázanie ich nezávadnosti, podľa  podmienok ustanovených príslušnou normou alebo iným predpisom. Druh skúšky určí pracovník poverený vedením trhacích prác.
2)	Ničenie výbušnín a pomôcok sa v jaskynných priestoroch zakazuje.

II. DOPRAVA A SKLADOVANIE VÝBUŠNÍN

§ 07 03
Doprava a prenášanie výbušnín

1)	Na dopravu a prenášanie výbušnín sa musí použiť z hľadiska bezpečnosti najvhodnejšia cesta.
2)	Počas dopravy a prenášania výbušnín s nesmú v nebezpečnej blízkosti zdržiavať nezúčastnené osoby a nesmie sa súčasne uskutočňovať iná doprava. Na susedných a križujúcich cestách sa musia urobiť opatrenia, aby nevznikla nebezpečná situácia.
3)	Strojnú dopravu výbušnín v jaskynných priestoroch a dielach na ich sprístupnenie povoľuje obvodný banský úrad na základe žiadosti organizácie doloženej „Poriadkom pre dopravu výbušnín“.

§ 07 04
Sklady výbušnín v jaskynných priestoroch

	Pre určenie bezpečnej vzdialenosti skladov výbušnín zriaďovaných v jaskynných priestoroch sa za dôležitý objekt považuje tiež krasová výzdoba jaskýň.

§ 07 05
Skladník

1)	Prijímať, uskladňovať a vydávať výbušniny zo skladu smie len vedúci skladu výbušnín a jeho zástupca ustanovený na to výslovne vedúcim organizácie /ďalej len „skladník“/. Ich mená treba vyvesiť v sklade.
2)	Skladníkom môže byť ustanovený iba spoľahlivý, telesne a duševne spôsobilý pracovník, ktorý v prípade, že nemá strelmajstrovský preukaz, musí skúškou pred komisiou organizácie preukázať svoju odbornú spôsobilosť pre práce s výbušninami v rozsahu potrebnom pre bezpečné plnenie pracovných úloh.
3)	Skladník je povinný dozerať na plnenie platných predpisov o doprave, skladovaní, výdaji a evidencii výbušnín.
4)	Skladníkovi, ktorý je súčasne výkonným strelmajstrom a vyberá zo skladu výbušniny na spotrebu, musí výdaj výbušnín zo skladu potvrdiť pracovník ustanovený na to organizáciou.

§ 07 06
Skladovanie a výdaj výbušnín

1)	Tam, kde sa nedajú dodržať podmienky určené výrobcom, alebo povoľovacím rozhodnutím pre skladovanie jednotlivých druhov výbušnín /najmä teplota a relatívna vlhkosť ovzdušia/, musí organizácia primerane skrátiť skladovaciu dobu a urobiť opatrenie na priebežné zisťovanie akosti výbušnín.
2)	Nepovolané osoby nesmú do  skladu vstupovať. Zákaz vstupu nepovolaným osobám musí byť vyznačený na prvých vstupných dverách.
3)	Strelmajstrom a ich pomocníkom je dovolený vstup do skladu len pre príjem a vracanie výbušnín, a to najďalej len k miestu výdaja výbušnín, určenému organizáciou. Vstup do ostatných priestorov je im zakázaný. Strelmajstri a ich pomocníci smú pristupovať k miestu výdaja len jednotlivo.
4)	Výbušniny sa smú vydávať len strelmajstrom oprávneným odoberať výbušniny a v ich prítomnosti aj ich pomocníkom. Strelmajstrov ako takých musí skladník poznať, alebo sa musia preukázať.
5)	Zoznam strelmajstrov oprávnených odoberať výbušniny treba zapísať do denníka jaskyne /§ 01 24 ods. 1 písm. b/ a jeho odpis vyvesiť v sklade. Zoznam musí obsahovať tiež potrebné údaje o strelmajstrovských preukazoch.
6)	Je zakázané vydávať výbušniny strelmajstrom, ktorí nemajú predpisom vyhovujúce schránky na prepravu.
7)	Je zakázané vydávať na spotrebu výbušniny, ktoré sú chybné /zamrznuté, zvlhnuté, vypotené a pod./ a výbušniny s prešlou spotrebnou dobou.
8)	Výbušniny nespotrebované pri trhacích prácach musí strelmajster najneskôr po skončení smeny vrátiť do skladu. Nesmie ich z organizácie odnášať alebo ich odovzdávať iným osobám, aj keď sú to strelmajstri.

§ 07 07
Kontrola skladu

1)	Vedúci skladu výbušnín je povinný kontrolovať množstvo výbušnín a porovnávať skutočne zistené množstvo so stavom, uvedeným v záznamovej knihe výbušnín, v každom dni, počas ktorého došlo k pohybu zásob výbušnín v sklade.
2)	Vedúci organizácie alebo ním poverený pracovník musí najmenej raz mesačne vykonať kontrolu množstva, spôsobu úschovy, evidencie príjmu a výdaja výbušnín v sklade. Výsledok kontroly zaznamená do záznamovej knihy výbušnín.
3)	Pri strate alebo odcudzení kľúča od skladu alebo pri zistení pokusu o vlámanie do skladu, musí organizácia vykonať revíziu skladu a zásob. Pri strate alebo odcudzení kľúča sa musí vymeniť zámok.

§ 07 08
Prechodná úschova výbušnín na pracoviskách

1)	Výbušniny pre jednu smenu a jedného strelmajstra sa smú uschovávať v osobitných drevených debnách v blízkosti pracoviska.
2)	Debny musia byť z drevených dosák aspoň 30 mm hrubých a musia sa vybaviť zámkom.
3)	Debny sa musia umiestniť v blízkosti pracoviska, musia sa chrániť proti pádu horniny alebo iných predmetov, proti nárazom a pod. a musia byť tiež pod dozorom strelmajstra alebo ním povereného pracovníka.
4)	Pri množstve trhavín do 20 kg možno s nimi spoločne uložiť v debne i potrebný počet rozbušiek, najviac však 200 ks, a to v oddelenej priehradke a v osobitnej schránke, v ktorej boli prinesené zo skladu výbušnín. Inak sa v debne môžu uložiť len nevyhnutné pomôcky pre trhacie práce.
5)	Strelmajster musí kontrolovať neporušenosť debny pri každom odbere výbušnín, v dobe pracovných prestávok a pri iných príležitostiach.
6)	Pomocník strelmajstra, ktorý do nich ukladá trhaviny, smie mať od nich kľúč až do príchodu strelmajstra. Inak smie mať kľúč len strelmajster. Po smene ho musí vrátiť do skladu výbušnín, alebo na miesto určené organizáciou.
7)	Po smene musí ostať schránka na výbušniny prázdna a odomknutá.

III. POVOĽOVANIE A VÝKON TRHACÍCH PRÁC

§ 07 09
Rozsah trhacích prác v jaskyniach

1)	Trhacími prácami malého  rozsahu pri sprístupňovaní jaskýň a ich udržiavaní v bezpečnom stave sú trhacie práce, pri ktorých množstvo trhavín pripadajúce na jeden časový stupeň nepresiahne 2 kg a celkové množstvo súčasne odpaľovaných trhavín nepresiahne 20 kg.
2)	Trhacie práce, pri ktorých sa prekročia množstvá trhavín podľa odseku 1 sú trhacími prácami veľkého rozsahu.

§ 07 10
Oprávnenie na výkon trhacích prác v jaskyniach

	Trhacie práce v jaskyniach môžu vykonávať len strelmajstri s odbornosťou „Strelmajster pre osobitné druhy prác – pre práce v jaskyniach“ /trhacie práce malého rozsahu/ a technickí vedúci odstrelov s odbornosťou „Technický vedúci odstrelov pre osobitné druhy prác  –  pre práce v jaskyniach“ /trhacie práce malého i veľkého rozsahu/.

§ 07 11
Povoľovanie trhacích prác

1)	Trhacie práce malého i veľkého rozsahu pri prácach podľa § 01 01 tohto predpisu povoľuje obvodný banský úrad na základe písomnej žiadosti organizácie, pre ktorú sa budú práce vykonávať, doloženej pri trhacích prácach malého rozsahu technologickým postupom trhacích prác /§ 07 12/ alebo pri trhacích prácach veľkého rozsahu technickým projektom odstrelu /§ 07 13/, ako aj dokladom o súhlase podľa odseku 2.
2)	Pre použitie výbušnín podľa odseku 1 je potrebný súhlas Ministerstva kultúry SSR alebo ním povereného orgánu.

§ 07 12
Technologický postup trhacích prác

	Technologický postup trhacích prác musí okrem požiadaviek všeobecne záväzných právnych predpisov zohľadňovať aj ochranu krasovej výzdoby jaskýň a obsahovať tiež určenie najväčšieho prípustného počtu pomocníkov pri príprave trhacích prác a spôsob zrieďovania povýbuchových splodín na prípustnú mieru.

§ 07 13
Technický projekt odstrelu

	Technický projekt odstrelu musí okrem požiadaviek všeobecne záväzných právnych predpisov a požiadaviek podľa § 07 12 tohto predpisu obsahovať tiež:
c)	dôkaz výpočtom prípadne potrebnými predbežnými skúškami, že seizmickými účinkami odstrelu ani tlakovou vzdušnou vlnou nebude v neúnosnej miere dotknutá krasová výzdoba jaskýň, stabilita podzemných priestorov a odpaľovacie stanovište, ani ostatné chránené záujmy,
d)	v podzemí aj projekt vetrania, v ktorom  sa musí uviesť najmä výpočet množstva zdraviu škodlivých povýbuchových splodín, rozsah ich rozšírenia v podzemných priestoroch, opatrenia a potrebná doba na zníženie ich koncentrácie na hranicu stanovenú príslušnými hygienickými predpismi, prípadne technické opatrenia proti preniknutiu povýbuchových splodín do vťažnej cesty, odpaľovacie stanovište a jeho ochrana proti povýbuchovým splodinám a spôsob kontroly ovzdušia po odstrele.

§ 07 14
Príprava odstrelu
1)	Strelmajster smie začať manipulovať s výbušninami pri príprave odstrelu až vtedy, keď
a)	sa presvedčil, že stav pracoviska, vrátane vývrtov a bezpečného zaistenia elektrického a strojného zariadenia pred poškodením účinkami trhacích prác, zodpovedá požiadavkám bezpečnostných predpisov a technologickému postupu. Musí sa tiež presvedčiť, či sú vývrty v potrebnej miere vyčistené,
b)	sa nezúčastnené osoby vzdialili do bezpečného úkrytu proti účinkom trhacích prác. Za nezúčastnené osoby sa nepovažujú dozorné a kontrolné orgány.
2)	Pri príprave trhacích prác, až do doby pripojenia roznetnej siete na prívodné vedenie, musí byť na pracovisku so strelmajstrom aspoň jeden pracovník.
3)	Rôzne typy elektrických roznecovadiel sa smú pri súčasnom roznete vzájomne kombinovať, ak ich parametre sú zhodné a ak to nezakazuje príslušná povoľovacia úprava.
4)	Dĺžka prívodných vodičov elektrických roznecovadiel musí byť taká, aby sa vo vývrte nemuseli nadstavovať.
5)	Prívodné vedenie smie pripojiť k roznetnej sieti len strelmajster, a to až po odchode všetkých osôb do bezpečného úkrytu a bezprostredne pred vlastným odchodom z pracoviska.
6)	Bleskovicový roznet smú používať len tí strelmajstri, ktorí boli vycvičení v zaobchádzaní s bleskovicami.
7)	Zápalnicový roznet náloží sa v podzemí nesmie používať.
8)	Roznetné náložky smie pripravovať vždy iba strelmajster, a to len na vhodnom a bezpečnom mieste v blízkosti pracoviska a bezprostredne pred nabíjaním a len v množstve potrebnom na najbližší odstrel. Nabíjať roznetné náložky smie tiež iba strelmajster.
9)	Prenášať roznetné náložky smie len strelmajster a to iba mimo doby riadnej chôdze a jazdy ľudí a len v schránkach, ktoré vylučujú vznik statickej elektriny a znemožňujú dotyk roznetných náložiek a ich prívodných vodičov s kovom. Do týchto schránok sa nesmú vkladať ďalšie trhaviny a roznecovadlá. Prívodné vodiče elektrických roznecovadiel v roznetných náložkách, musia byť spojené nakrátko alebo zaizolované až do konca a nesmú vyčnievať zo schránky. Strelmajster nesmie súčasne s týmito schránkami prenášať ďalšie výbušniny.

§ 07 15
Prehliadka a zabezpečenie pracoviska po odstrele

1)	Po uplynutí čakacej doby musia strelmajster /technický vedúci odstrelu/ a predák prehliadnuť pracovisko, pričom strelmajster kontroluje výsledok trhacích prác a predák spôsobnosť pracoviska na ďalšiu bezpečnú prácu.
2)	Ak strelmajster zistí, že všetky nálože spoľahlivo odišli, odvolá hliadky a predák po zistení, že pracovisko je v bezpečnom stave, povolí vstup na pracovisko.

§ 07 16
Trhacie práce v blízkosti podzemných jaskynných priestorov a povrchu

1)	Ak sa podzemné dielo priblíži k predpokladaným alebo známym podzemným jaskynným priestorom na vzdialenosť 10 m, musí organizácia v technologickom postupe určiť pre trhacie práce potrebné opatrenia.
2)	Ak sa podzemné dielo priblíži k povrchu na vzdialenosť 10 m, musí organizácia v technologickom postupe určiť pre trhacie práce potrebné opatrenia, a to v prípade potreby po dohode s príslušným orgánom, ktorému prislúcha ochrana dotknutého záujmu.
3)	V prípadoch uvedených v odsekoch 1 a 2 sa musí zabezpečiť stála meračská kontrola.

§ 07 17
Znalosť predpisov a kontrola trhacích prác

1)	Organizácia musí pracovníkov vykonávajúcich trhacie práce, skladníkov /§07 05/ a ostatných pracovníkov zúčastnených na trhacích prácach oboznamovať v rozsahu potrebnom pre riadny výkon ich funkcie s bezpečnostnými predpismi o trhacích prácach, s obsahom úprav o povolení výbušnín a pomôcok používaných v organizácii, ako aj so zmenami a doplnkami bezpečnostných predpisov o trhacích prácach.
2)	Organizácia musí zabezpečiť periodické školenie a preskúšanie pracovníkov uvedených v odseku 1, ako i periodické kontroly bezpečnostno-technickej  úrovne trhacích prác a viesť o nich záznamy.

§ 07 18 – 07 20
Na doplnky

Ô S M Y    D I E L

08

Z a b e z p e č o v a n i e   n e z á v a d n é h o   o v z d u š i a   j a s k ý ň

I. VŠEOBECNÉ USTANOVENIA

§ 08 01
Rozdelenie jaskýň

1)	Z hľadiska ovzdušia sa jaskyne pre účely tohto predpisu delia na tieto kategórie:
a)	jaskyne neplynujúce – bez výskytu neprípustných množstiev škodlivých plynov v ovzduší;
b)	jaskyne plynujúce – s výskytom výverov kysličníka uhličitého alebo iných nedýchateľných a jedovatých alebo inak nebezpečných plynov;
c)	jaskyne špeciálne /napr. ľadové/ - s rizikom možnosti škodlivého vplyvu narušenia optimálnej mikroklímy prostredia na sekundárnu výplň jaskynných priestorov.
2)	Do kategórie plynujúcich jaskýň /odsek 1 písm. b/ patria len tie, ktoré do nej zaradí obvodný banský úrad na základe chemických rozborov vzoriek jaskynného ovzdušia, vykonaných kvalifikovaným pracovníkom.
3)	Do kategórie špeciálnych jaskýň /odsek 1 písm. c/ patria len tie, ktoré do nej zaradí Ministerstvo kultúry Slovenskej socialistickej republiky na základe návrhu Správy slovenských jaskýň a s prihliadnutím na stanovisko obvodného banského úradu.
4)	Každé zistenie, ktoré by mohlo mať vplyv na zaradenie jaskyne do kategórie plynujúcich, prípadne špeciálnych jaskýň, musí sa bezodkladne oznámiť Ministerstvu kultúry Slovenskej socialistickej republiky, Správe slovenských jaskýň a obvodnému banskému úradu.
5)	Pre ochranu osôb pred prípadnými účinkami prírodných rádioaktívnych látok v jaskyniach platia osobitné predpisy.

§ 08 02
Vetracie spoje s povrchom

1)	Každá jaskyňa musí mať najmenej dve samostatné spojenia s povrchom pre ovetrávanie prístupných jaskynných priestorov, a to jedno vťažné a druhé výdušné.
2)	V neplynujúcich jaskyniach sa môžu ako vťažné a výdušné spojenia s povrchom použiť vstupné a výstupné chodby.
3)	Ak má jaskyňa len jeden spoločný vchod a východ, má byť tento podľa možnosti vťažný pre čerstvé ovzdušie z voľnej atmosféry. Ako výdušná cesta sa môžu v tomto prípade použiť neprístupné časti jaskynných priestorov, ak tieto umožňujú dostatočné vetracie spojenie s povrchom. Ak tejto možnosti niet, musí sa vytvoriť umelá výdušná cesta z jaskynného priestoru, a to buď vyrazením vetracej chodby alebo komína, alebo zariadením vrtu o dostatočnom priereze až na povrch, prípadne sa musí zriadiť pomocné ovetrávanie jaskynných priestorov.
4)	V plynujúcich jaskyniach musí byť vstupná chodba vždy ako vťažná pre čerstvý vzduch z voľnej atmosféry, pričom musí byť súčasne upravená ako záchranná cesta   /§ 04 06/, ak táto nie je zriadená osobitne.
5)	V špeciálnych jaskyniach /ľadové jaskyne/ sa musia vetracie spoje s povrchom a celý systém vetrania jaskynných priestorov riešiť osobitne s ohľadom na špeciálne pomery týchto jaskýň tak, aby sa nenarušili pôvodné klimatické pomery jaskyne.

§ 08 03
Nežiadúce vplyvy na jaskynné ovzdušie

	Do vťažného ovzdušného prúdu sa z povrchu nesmú dostávať akékoľvek škodlivé plyny, dymy a zapáchajúce prímesi, preto sa v blízkosti ústia vťažného prúdu do jaskynných priestorov nesmie rozkladať otvorený oheň a nesmú sa tu zriaďovať akékoľvek zariadenia, ktoré by prúd čerstvého vzduchu do jaskyne zamoroval /dymiace komíny, záchody a pod./.

III. JASKYNNÉ OVZDUŠIE A VETRACIE CESTY

§ 08 04
Zloženie jaskynného ovzdušia

1)	V jaskynných priestoroch, v ktorých sa zdržiavajú alebo ktorými prechádzajú osoby, musí ovzdušie obsahovať objemove aspoň 20 percent kyslíka, pričom nesmie byť v ňom viacej ako 1 percento kysličníka uhličitého. Pre najvyššie prípustné koncentrácie iných škodlivých plynov, pár a pachov platia hygienické predpisy Ministerstva zdravotníctva.
2)	Vedúci organizácie, vykonávajúcej sprístupňovanie alebo udržiavacie práce, smie na prechodnú dobu povoliť pre určitý priestor znížený obsah kyslíka až na 19 percent, ako aj zvýšený obsah kysličníka uhličitého až do 1, 5 percenta, avšak musí súčasne zabezpečiť vykonanie opatrení na odstránenie tohto stavu.

§ 08 05
Teplota ovzdušia

	Vetranie jaskýň treba upraviť tak, aby teplota ovzdušia jaskynných priestorov meraná na vlhkom teplomeri bola pokiaľ možno rovnaká ako teplota nameraná na tých istých miestach pred sprístupnením jaskyne v tom istom ročnom období.

§ 08 06
Množstvo vzduchu

	Množstvo vzduchu privádzané do jaskynných priestorov, v ktorých sa zdržujú osoby musí byť také, aby sa dodržali požiadavky tohto predpisu, ako aj príslušných hygienických predpisov a aby sa udržiavala požadovaná teplota vzduchu.

§ 08 07
Rýchlosť vzdušného prúdu
1)	Rýchlosť vzdušného prúdu nesmie byť neúmerne vysoká, pričom na pracoviskách a riadnych, resp. návštevných cestách nesmie prekročiť 2m/sec.
2)	Na vetracích cestách, ktoré nie sú pracoviskami a neslúžia ani ako riadne alebo návštevné cesty, môže byť rýchlosť vzdušného prúdu aj vyššia a vo vetracích vrtoch a otvoroch neobmedzená.

§ 08 08
Vetracie cesty

1)	Ako vetracie cesty sa majú podľa možnosti používať otvorené a kontrolovateľné jaskynné priestory.
2)	Prierezy vetracích ciest, pokiaľ sú tieto pracoviskami, alebo sa používajú ako riadne, návštevné alebo záchranné cesty, sa nesmú zatarasovať a ak je to nevyhnutné, tak len prechodne na čas potreby; nesmie však pritom dôjsť k nežiadúcemu narušeniu mikroklímy jaskyne.

III. SPÔSOBY OVETRÁVANIA, VERACIE ZARIADENIA A ROZVÁDZANIE 	 	VZDUCHU

§ 08 09
Spôsoby ovetrávania

1)	Pre vetranie podzemných jaskynných priestorov sa používa v zásade prirodzený ťah vzduchu a len vtedy, ak tento z akéhokoľvek dôvodu nestačí na zabezpečenie požadovanej kvality ovzdušia v jaskyni, musí sa prirodzený ťah posilniť umele, t. j. zaviesť umelé vetranie.
2)	Zaviesť umelé vetranie do jaskynného systému možno len podľa osobitného odborného projektu, vypracovaného kvalifikovaným pracoviskom na základe predchádzajúcich dlhodobých pozorovaní klimatických pomerov a kvality ovzdušia v jaskyni a schváleného príslušným štátnym orgánom ochrany prírody z hľadiska ochrany jaskyne.

§ 08 10
Umelé vetranie a jeho zariadenia

	Ak sa použije pri prácach podľa § 01 01 tohto predpisu umelé vetranie, či už ako hlavné alebo pomocné, platia preň, ako aj pre vetráky a zariadenia na rozvádzanie vzduchu, primerane ustanovenia § 08 059 až 08 072 BP SBÚ č. 10/1971.

IV. VETRANIE OSOBITNÝCH A NEPOUŽÍVANÝCH PRIESTOROV

§ 08 11

1)	Komory pre elektrické stroje a rozvodné zariadenia zriadené v jaskyniach sa musia vetrať tak výdatne, aby sa v nich udržalo požadované zloženie ovzdušia a klimatické podmienky. V komorách bez trvalej obsluhy, aby suchá teplota nepresiahla 35° C .
2)	Vstupy do jaskynných priestorov, ktoré nie sú predmetom prác podľa § 01 01 tohto predpisu a so sprístupňovanými, resp. sprístupnenými priestormi súvisia, sa musia označiť zákazom vstupu. Vstup do takýchto priestorov je možný len za prítomnosti zodpovedného dozorného orgánu, vybaveného indikátorom kvality ovzdušia.
3)	Ak jaskynné priestory, uvedené v odseku 2, majú nepriaznivý vplyv na ovetrávanie jaskyne, prípadne na zloženie ozvdušia v jaskyni, musia sa tesne uzavrieť.

V. KONTORLA VETRANIA

§ 08 12
Denná kontrola

	V jaskynných priestoroch, v ktorých sa uskutočňujú práce podľa § 01 01 tohto predpisu, ako aj v sprístupnených jaskyniach v dobe návštevnej sezóny sa musí denne vykonávať kontrola stavu vetrania. Musí sa dbať na zatváranie vetracích dverí, na akosť ovzdušia v jaskyni a jeho možné zmeny najmä v súvislosti s náhlymi a podstatnými zmenami poveternostných podmienok na povrchu /náhly pokles teploty a tlaku vzduchu na povrchu/, na včasné spúšťanie vetrákov, ak sú inštalované a na pravidelnosť ich chodu.

§ 08 13
Poruchy a zmeny vo vetraní

1)	Keď vedúci pracovnej skupiny pri prácach podľa § 01 01 tohto predpisu alebo sprievodca návštevníkov zistí /čuchom, chuťou a pod./, že v jaskynných priestoroch sú iné pomery ovzdušia ako obyčajne, alebo že on sám alebo niektorí z pracovníkov alebo návštevníkov sa stávajú malátnymi alebo sa sťažuje dýchanie a zrýchľuje tep srdca a pod., musí bezodkladne s pracovníkmi, resp. návštevníkmi opustiť jaskynné priestory a svoje zistenia oznámiť vedúcemu práce alebo vedúcemu správy jaskyne. Ten zariadi okamžité odobratie vzoriek ovzdušia z jaskynných priestorov, vykoná oznámenie podľa § 08 01 ods. 4 tohto predpisu a uzavrie do nich prístup až do vykonania ďalších nariadených opatrení.
2)	Akékoľvek trvalejšie zmeny v ustálenom vetracom systéme jaskyne /otváranie dverí, zatváranie trvale otvorených dverí, zastavovanie vetrákov/ sa smú vykonať len po overení ich vplyvu na mikroklímu jaskyne a len na základe písomného povolenia vedúceho prác alebo vedúceho správy jaskyne. Neodkladne vykonané potrebné opatrenia vážnejšej povahy sa musia ihneď oznámiť telefonicky organizácii vykonávajúcej práce podľa § 01 01 a Správe slovenských jaskýň.

§ 08 14
Predbežné prehliadky vetracích ciest

	Ak sa práce podľa § 01 01 tohto predpisu v jaskynných priestoroch nevykonávali po dlhší čas, určený podľa miestnych pomerov organizáciou uskutočňujúcou tieto práce alebo ak sprístupnené jaskyne neboli navštevované po dlhšiu dobu, takisto určenú Správou slovenských jaskýň, musia poverení pracovníci pred znovuzačatím prác, resp. znovuotvorením jaskyne pre návštevníkov, preskúmať stav vetrania jaskyne a preveriť zloženie jej ovzdušia. Výsledky vykonaného prieskumu sa musia zaznačiť do denníka jaskyne.

§ 08 15
Meranie a rozbory jaskynného ovzdušia

1)	Najmenej trikrát do roka, a to spravidla pred začiatkom letnej sezóny, uprostred sezóny a na konci sezón sa musí vo všetkých jaskyniach:
a)	merať množstvo, rýchlosť, teplota a vlhkosť vzdušného prúdu vstupujúceho do jaskyne,
b)	kontrolovať rýchlosť vzdušného prúdu na pracoviskách a riadnych, resp. návštevných cestách /§ 08 07 ods. 1/,
c)	merať teplotu a vlhkosť ovzdušia v určených priestoroch jaskyne a odoberať na tých istých miestach vzorky ovzdušia na chemický rozbor.
2)	Merania a rozbory vzoriek podľa odseku 1 sa musia vykonať i po každej podstatnej zmene podmienok ovetrávania jaskynných priestorov.
3)	V podzemných priestoroch, kde sa vykonávajú trhacie práce alebo sa dopravuje zariadeniami so spaľovacími motormi, musí sa ihneď pri ich zavedení alebo pri podstatnej zmene pracovných alebo vetracích podmienok merať množstvo vetrov a odoberať ich vzorky pre chemický rozbor na kyslík, kysličník uhličitý, kysličník uhoľnatý a iné horľavé plyny a pri trhacích prácach tiež na nitrózne plyny.
4)	Rozbory vzoriek jaskynného ovzdušia požadované podľa predchádzajúcich odsekov sa môžu nahradiť zistením množstva príslušných plynov indikátormi v prípadoch, ak to úprava Slovenského banského úradu o povolení indikátora na používanie umožňuje.
5)	Všetky výsledky meraní a rozborov sa musia zapísať do osobitnej záznamovej knihy a odpisy záznamov sa musia sústreďovať na Správe slovenských jaskýň. Odpisy záznamov podpísané zodpovedným pracovníkom organizácie sa musia predkladať obvodnému banskému úradu v lehotách ním určených.
6)	Pre spôsobom odoberania vzoriek jaskynného ovzdušia, pre rozbor a pre metódy rozborov platia primerane príslušné predpisy pre hlbinné bane. Pokiaľ nie je predpísané inak, musia sa v neplynujúcich jaskyniach robiť rozbory ovzdušia na kyslík a kysličník uhličitý, v jaskyniach plynujúcich aj na kysličník uhoľnatý, kysličník siričitý, sírovodík a metán. Podľa rozhodnutia obvodného banského úradu alebo Správy slovenských jaskýň musia sa robiť rozbory ovzdušia jaskýň aj na iné plyny.

§ 08 16
Sledovanie kvality ovzdušia v plynujúcich jaskyniach

1)	Pri prehliadkach podľa § 01 13 musia byť dozorné orgány v plynujúcich jaskyniach vybavené vhodnými a spoľahlivými indikátormi a indikovať nimi plyny.
2)	Povinnosť podľa odseku 1 sa vzťahu aj na sprievodcov v plynujúcich jaskyniach.
3)	Druh indikátorov, spôsob a miesta indikovania, ako aj organizácia sledovania kvality ovzdušia v plynujúcich jaskyniach musia byť podrobne určené v smerniciach pre vetranie podľa § 08 17.

§ 08 17
Smernice pre vetranie

1)	Na zabezpečenie úloh v oblasti vetrania jaskýň vydá Správa slovenských jaskýň po dohode s príslušným obvodným banským úradom pre jednotlivé jaskynné systémy jednotlivo alebo pre viaceré systémy spoločne osobitné smernice.
2)	Smernice musia riešiť najmä tieto otázky:
a)	bližšie určenie spôsobu a organizácie vykonávania kontrol jaskynného ovzdušia, 
b)	organizačné zabezpečenie merania a rozborov ovzdušia kvalifikovanými pracovníkmi,
c)	presné určenie stabilných miest merania a odoberania vzoriek ovzdušia,
d)	určenie vzoru záznamovej knihy na zaznačovanie výsledkov meraní a rozborov ovzdušia, pričom kniha musí mať priebežne očíslované listy, zabezpečené pretiahnutím šnúry a pečaťou Správy slovenských jaskýň,
e)	s prihliadnutím na osobitné pomery jaskýň podrobnú úpravu otázok zahrnutých v § 08 19.
3)	Smernice súčasne určia:
a)	pre ktoré jaskyne sa musí ustanoviť osobitný vetrací technik /plynujúce jaskyne, ľadové jaskyne, jaskyne s umelým vetraním/, ktorý by bežne sledoval vetrací a klimatický režim jaskyne ako z hľadiska bezpečnosti ľudí, tak aj z hľadiska ochrany jaskyne,
b)	pre ktoré jaskyne sa musia vypracovať vetracie mapy, podľa akých zásad a aký obsah a rozsah má mať ostatná dokumentácia o vetraní.

VI. INDIKÁTORY PLYNOV

§ 08 18
Povolené indikátory plynov

1)	Druh /typ/ používaného indikátora plynov musí byť schválený Slovenským banským úradom.
2)	Každý indikátor plynov, ktorý sa má používať, musí byť dodaný organizáciou, musí vyhovovať technickým podmienkam pre schválený typ a musí mať označenie typu a evidenčné číslo organizácie.
3)	Benzínové indikátory sa smú používať len na zisťovania kysličníka uhličitého a metánu.

§ 08 19
Počet indikátorov plynov a manipulácia s nimi

	O počte prevádzkyschopných indikátorov plynov potrebných pre jaskyňu, o spôsobe poučovania pracovníkov o indikátoroch,  o spôsobe ich vydávania a prijímania ako aj o zaobchádzaní s indikátormi a o ich kontrole platia primerane ustanovenia § 08 083 až 08 086 BP SBÚ č. 10/1971; treba ich preto zapracovať do smerníc pre vetranie vydaných podľa § 08 17 tohto predpisu.

§ 08 20 – 08 30
Na doplnky

D E V I A T Y   D I E L 

09

O c h r a n a   j a s k ý ň

§ 09 01
Ochrana jaskynného prostredia pod zemou a na povrchu

1)	Práce na sprístupňovaní jaskýň sa môžu začať len na základe projektovej dokumentácie, odsúhlasenej príslušným štátnym orgánom ochrany prírody a schválenej Správou slovenských jaskýň, ktorá je povinná podrobne stanoviť a v hospodárskej zmluve s dodávateľskou organizáciou zabezpečiť prísne dodržiavanie ochranárskych zásad a opatrení pri vykonávaní prác. Ak Správa slovenských jaskýň vykonáva práce vlastnými pracovníkmi, zodpovedá za dodržanie stanovených zásad a opatrení sama.
2)	Organizácia vykonávajúca práce podľa § 01 01 tohto predpisu a jej pracovníci sú povinní popri dodržiavaní koncepcie a technických riešení obsiahnutých v projektovej dokumentácii, resp. v technologických postupoch a popri zaistení bezpečnej prevádzky, zabezpečiť maximálnu ochranu prostredia jaskýň, ako pod zemou, tak aj na povrchu podľa všeobecne záväzných právnych predpisov a prísne rešpektovať všetky konkrétne stanovené ochranárske zásady a opatrenia, najmä však:
a)	nekonať nijaké projektom alebo technologickým postupom nepredpokladané umelé zásahy do prirodzeného stavu horninového masívu obmedzujúceho jaskynné priestory /do podložia, resp. počvy, stien, stropov/,
b)	neporušovať sekundárnu výplň jaskynných priestorov, menovite prírodné výtvory tvoriace výzdobu jaskýň,
c)	nenarušovať prirodzený stav ovzdušia a jeho prúdenie pokiaľ osobitný projekt nepredpokladá v tomto smere umelé zásahy trvalého charakteru alebo pokiaľ nejde o dočasne povolené vykonávanie trhacích prác s vývinom plynných povýbuchových splodín alebo povolené použitie dymovníc pri prieskume vetracieho režimu jaskyne alebo pri jej prieskume vôbec, prípadne pokiaľ nejde o povolené používanie takých zdrojov intenzívneho osvetlenia na fotografovanie, ktoré spôsobuje vývin plynných splodín,
d)	nerobiť nijaké projektom nepredpokladané zásahy do prirodzeného vodného režimu jaskyne, najmä nie do prirodzeného režimu podzemných tokov a tieto nijakým  spôsobom neznečisťovať, pokiaľ len nejde o zámerné zmeny pôvodných vlastností vody za účelom štúdia vodného režimu /farbenie alebo aktivácia vody a pod./,
e)	nepoužívať jaskynné priestory ani dočasne na účely, ktoré nesúvisia s prácami podľa § 01 01 tohto predpisu a sú v rozpore s povahou jaskýň ako chránených prírodných výtvorov /napr. používanie jaskynných priestorov na skladovanie potravín a pod./ a ktoré by naviac mohli nepriaznivo vplývať aj na pôvodný stav jaskyne,
f)	nevykonávať v podzemí jaskýň rôzne osobitne nepovolené technické alebo chemické pokusy, ani ich nezamorovať akýmikoľvek i neškodnými plynmi a zápachmi.

§ 09 02
Nepredpokladané zásahy do pôvodného stavu jaskýň

	Ak sa v priebehu uskutočňovania prác podľa § 01 01 tohto predpisu vyskytnú prípady projektom alebo technologickým postupom nepredpokladaných zásahov do prirodzeného stavu jaskynných priestorov, nežiadúcich z hľadiska ochrany prírody, rozhodnú o takýchto zásahoch, ich rozsahu a spôsobe uskutočnenia orgány, ktoré odsúhlasili, resp. schválili príslušnú dokumentáciu.

§ 09 03
Zriadenie odborného orgánu

	Správa slovenských jaskýň zabezpečí zriadenie odborného orgánu na riešenie otázok uplatňovania takých technológii pri prácach podľa § 01 01 tohto predpisu, ktoré by vhodným spôsobom zabezpečovali súčasne ako záujmy ochrany pôvodného prírodného stavu jaskýň, tak aj záujmy ich bezpečného sprístupňovania a udržiavania v bezpečnom stave.

§ 09 04 – 09 10
Na doplnky

D E S I A T Y    D I E  L

10

O c h r a n a   p r o t i   o h ň u

I. VŠEOBECNÉ USTANOVENIA

§ 10 01
Platnosť všeobecných predpisov

	Pre požiarnu ochranu platia všeobecne záväzné právne predpisy, pokiaľ ďalej nie je ustanovené inak.

§ 10 02
Školenie o protipožiarnej ochrane

	Všetci pracovníci musia byť najmenej raz ročne preukázateľne oboznámení so správnym použitím hasiacich prostriedkov a musia byť vycvičení v protipožiarnej ochrane prichádzajúcej do úvahy v obvode svojho pracoviska, ako aj oboznámení s rozmiestnením hasiacich prostriedkov v tomto obvode.

II. ORGANIZÁCIA PROTIPOŽIARNEJ OCHRANY

§ 10 03
Požiarny plán

1)	Požiarny plán, vypracovaný v súlade so všeobecne záväznými platnými predpismi, musí tvoriť samostatnú súčasť havarijného plánu.
2)	Požiarny plán musí určovať aj opatrenia na zábranu rozšírenia ohňa vzniknutého na povrchových objektoch, ako aj prenikania jeho splodín do podzemia a opatrenia na zabezpečenie riadnej činnosti zariadení nevyhnutných pre bezpečnosť osôb v podzemí.

§ 10 04
Požiarna služba

1)	Na organizovanie a riadenie protipožiarnej ochrany musí vedúci organizácie určiť požiarneho technika.
2)	Požiarnu hliadkovú službu v nepracovných smenách určí podľa miestnych pomerov a potrieb organizácie.

III. PREVENTÍVNE OPATRENIA PROTI OHŇU A HASIACE PROSTRIEDKY

§ 10 05
Otvorený oheň a fajčenie

1)	Používanie otvoreného ohňa a fajčenie je zakázané na miestach, kde je nebezpečie ohňa a výbuchu a v ich priamej blízkosti. Taký priestor určí organizácia, ak už nie je určený všeobecne záväznými právnymi predpismi alebo ak ďalej nie je ustanovené inak.
2)	Používať otvorený oheň, ako aj fajčiť v podzemných priestoroch jaskýň je zakázané.
3)	Zákaz používať otvorený oheň a zákaz fajčiť sa musí výrazne vyznačiť pred vstupom do miest uvedených v odseku 1 a 2.

§ 10 06
Výnimočné práce s otvoreným ohňom

1)	Práce s otvoreným ohňom na miestach uvedených v § 10 05 ods. 1 a 2 sa smú konať len výnimočne v nevyhnutných prípadoch a len na písomné povolenie organizácie vypracované v súlade s príslušnými doplňujúcimi inštrukciami a normami.
2)	V písomnom povolení organizácie sa musia presne vymedziť najmä všetky prístroje a zariadenia, s ktorými sa bude pracovať a ich časové použitie; okrem toho sa musí menovite určiť stály dozor a pracovník obsluhujúci použité zariadenia a musia sa uviesť všetky potrebné bezpečnostné opatrenia, za ktorých je výnimočná práca s otvoreným ohňom povolená, najmä odstránenie horľavých látok alebo ich ochrana pred vznietením, kontrola zloženia ovzdušia, pohotovosť hasiacich prostriedkov a konanie kontrol na ohrozených miestach pri práci i po jej skončení a ich zaznamenávanie.
3)	Cez pracovné prestávky musí na pracovisko dozerať aspoň jeden poučený pracovník. Po skončení práce musí sa dozor presvedčiť podrobnou prehliadkou pracoviska a jeho okolia o tom, že nikde nie je nebezpečenstvo vzniku ohňa. Pracovník menovite určený musí túto prehliadku opakovať každú hodinu po dobu najmenej 8 hodín po skončení práce. Výsledky prehliadok sa musia zaznamenávať.

§ 10 07
Hasiace prostriedky

1)	Na hasenie ohňa smú sa používať len hasiace prostriedky, ktoré neohrozujú zdravie a bezpečnosť pracovníkov.
2)	V požiarnom pláne sa musí určiť počet, druh a rozmiestnenie hasiacich prostriedkov na miestach nebezpečných požiarom. Požiarny plán určí tiež umiestnenie a vybavenie požiarnych skladov na úschovu potrebnej zásoby prostriedkov požiarnej ochrany, včítane náradia, výzbroje a pod.
3)	Typy hasiacich prístrojov používaných v podzemí schvaľuje Slovenský banský úrad.
4)	Prostriedky požiarnej ochrany musia byť kedykoľvek upotrebiteľné; nesmú sa použiť na iné účely ako na zdolávanie nehôd. Prostriedky spotrebované pri zdolávaní nehôd sa musia čo najskôr doplniť z operatívnej zálohy.

§ 10 08
Povrchové objekty

1)	Budovy nad vstupnými dielami do jaskynných priestorov a iné stavby v nebezpečnej blízkosti takých budov musia byť z nehorľavého materiálu a chránené proti blesku. Kde to tak dočasne nie je, organizácia určí potrebné náhradné opatrenia požiarnej ochrany. Pri generálnych opravách sa musia však i tu nahradiť nevyhovujúce časti novými z nehorľavého materiálu.
2)	Ustanovenia odseku 1 sa nevzťahujú na provizórne budovy; tieto stavby musia však byť chránené protipožiarnym náterom, schváleným Slovenským banským úradom a musia byť chránené proti blesku. Ochranný protipožiarny náter sa musí podľa potreby obnovovať.
3)	Budovy uvedené v odseku 1 a 2 musia byť nehorľavo oddelené alebo nehorľavo uzatvárateľné proti všetkým priľahlým alebo blízkym budovám, ktoré sú nebezpečné ohňom.
4)	V budovách uvedených v odseku 1 a 2 alebo v ich nebezpečnej blízkosti nesmú sa skladovať horľavé hmoty.

§ 10 09
Sklady uhlia, dreva a iných horľavých látok

1)	Sklady uhlia, dreva a iných horľavých látok na povrchu nesmú byť bližšie ako 60 m od ústia vťažného diela a okrem toho nové sklady sa musia umiestniť v prevládajúcom smere vetra.
2)	Skladovanie horľavých kvapalín a plynov v podzemných priestoroch jaskýň je zakázané.
3)	Horľavé kvapaliny smú sa skladovať a dopravovať len v pevných, tesných, uzavretých a nehorľavých nádobách, na ktorých musí byť vyznačený ich obsah. To isté platí pre nádoby obsahujúce horľavé plyny s tým, že sa s nimi pri doprave musí zaobchádzať rovnako, ako s výbušninami.
4)	O príjme a výdaji horľavých kvapalín a horľavých plynov do skladu a zo skladu musí sa viesť evidencia.
5)	Horľavé kvapaliny sa smú prelievať alebo prečerpávať len takým spôsobom, ktorý znemožňuje ich rozliatie. Miesta s prípadne rozliatymi horľavými kvapalinami sa musia ihneď riadne očistiť.
6)	Pracovníci poverení manipuláciou s horľavými kvapalinami a horľavými plynmi musia byť poučení o správnom a bezpečnom spôsobe zaobchádzania s nimi.
7)	Tuhé mazadlá sa smú skladovať, dopravovať a uschovávať na mieste spotreby len v nádobách zodpovedajúcich ustanoveniu odseku 3. Umiestnenie a vybavenie skladu mazadiel ako aj spôsob ich uschovávania na mieste spotreby určí organizácia.
8)	Použité čistiace hmoty sa musia uzatvárať do nehorľavých nádob a podľa potreby vynášať z podzemných priestorov, najmenej však raz za týždeň.

§ 10 10
Požiarna kniha

	Všetky protipožiarne opatrenia, ich kontrola a údaje o všetkých ohňoch sa musia v účelnom usporiadaní zapísať do Požiarnej knihy.

§ 10 11- 10 20
Na doplnky

J E D E N Á S T Y  D I E L

11

Z á c h r a n n á    s l u ž b a

§ 11 01
Záchranná služba v jaskyniach

	Za účelom zabezpečenia rýchlych a účinných zásahov na ochranu a záchranu osôb a národného majetku pri závažných nehodách v jaskyniach, ako aj pre práce v nedýchateľnom ovzduší, musí organizácia zriadiť vlastnú záchrannú službu pre jaskyne s príslušným záchranárskym vybavením, alebo záväznou dohodou zabezpečiť pre prípad potreby zásahy vhodne vybavenej banskej záchrannej stanice.

§ 11 02
Činnosť, organizácia a vybavenie záchrannej služby

	Pre činnosť a úlohy záchrannej služby v jaskyniach, jej organizáciu a vybavenie platia primerane ustanovenia dielu jedenásteho – Banská záchranná služba – BP SBÚ č. 10/1971.

§ 11 03 – 11 05
Na doplnky

D V A N Á S T Y    D I E L 

12

O c h r a n a   p r o t i   v o d á m   a   p l y n o m

§ 12 01
Prieskum hydrogeologických a plynových pomerov jaskýň

1)	Na zaistenie bezpečnosti práce a prevádzky pred prievalmi vôd alebo zvodnených hornín a výronmi plynov musí sa v podzemí jaskýň a v ich okolí na povrchu jaskýň vykonať v potrebnej miere prieskum hydrogeologických a plynových pomerov.
2)	Prieskumom sa má zistiť výskyt zvodnených a plynujúcich vrstiev, predovšetkým ich hĺbka, uloženie, mocnosť, veľkosť prítokov vody, množstvo a zloženie plynov, tlak vody a plynov, priepustnosť a pod.
3)	Pri zistení zvodnených alebo plynových horizontov musí sa merať tlak a výdatnosť pre prípadný projekt odvodňovania alebo odplynovania.
4)	Organizácia uskutočňujúca prieskumné práce musí mimoriadne udalosti, ktoré pri prieskume ohrozujú bezpečnosť práce a prevádzky alebo sa dotýkajú verejného záujmu /pitná voda, minerálne pramene, erupcia plynov a pod./ ihneď ohlásiť zadávajúcej organizácii a obvodnému banského úradu. Súčasne musí vykonať potrebné bezpečnostné opatrenia a mimoriadne udalosti i s vykonanými opatreniami zapísať.
§ 12 02
Ochrana proti vodám a plynom v jaskyniach

1)	Vstupné a výstupné objekty jaskyne sa musia tam, kde je to nutné, zabezpečiť proti nežiadúcemu vniknutiu povrchových vôd do jaskynných priestorov.
2)	Na zaistenie bezpečnosti práce a prevádzky pod, prípadne nad zvodnenými a plynonosnými vrstvami alebo v ich blízkosti treba urobiť opatrenia na potrebné zníženie tlaku vody a plynu odvodňovaním alebo odplynovaním, prípadne zaistiť bezpečnosť iným vhodnýmn spôsobom. Pritom je potrebné brať ohľad najmä na vzdialenosť /hĺbku, výšku/ pracoviska od týchto vrstiev, na ich zvodnenie alebo preplynenie, na tektoniku masívu a jeho členitosť, na výskyt vrtov a spôsoby ich likvidácie, prípadne na iné záväzné okolnosti.
3)	Potrebné opatrenia sa musia riešiť v projekte sprístupňovania jaskyne a v technologickom postupe.

§ 12 03
Dokumentácia vodných tokov a nádrží

	Vodné toky a vodné nádrže v podzemných priestoroch a v ochrannom pásme jaskýň musia byť po ich overení:
a)	písomne a graficky zdokumentované,
b)	sledované ich hladiny vo vzťahu k prítokovým a odtokovým pomerom v podzemí, prípadne na povrchu,
c)	osobitne sledované a zaznamenávané hydrologické pomery podzemných vôd v období nadmerných zrážok a pri topení snehu,
d)	pravidelne najmenej raz ročne vyhodnocované z hľadiska upresnenia bezpečnostných opatrení proti zatopeniu sprístupnených častí jaskyne.

§ 12 04
Približovanie k miestam nebezpečným prievalom vôd, zvodnených 
hornín a výronmi plynov

	Keď sa predvŕtavaním alebo iným spôsobom zistia miesta nebezpečné prievalom vôd, zvodnených hornín alebo výronmi plynov, ďalší postup treba zastaviť; príslušný vrt sa musí podľa možnosti tesne uzavrieť. Ďalšie práce smú pokračovať až po overení, že stanovené opatrenia zodpovedajú zisteným pomerom a zaisťujú bezpečnosť práce a prevádzky.

§ 12 05
Všeobecné opatrenia pre podzemné priestory

1)	Keď sa pracovisko priblíži na miesta nebezpečné prievalom vody, zvodnených hornín, prípadne výronmi plynov, najmä na miesta s náznakmi čerstvo vyplavovaného bahna alebo vody pod tlakom, musí byť pri ďalšom postupe stály dozor.
2)	Keď sa v podzemnom diele objavia príznaky prievalov vody, zvodnených hornín alebo výronu plynov, práce sa musia zastaviť, podzemné dielo podľa možnosti zabezpečiť a osoby z tohto a zo susedných podzemných priestorov, ktorým hrozí nebezpečenstvo zatopenia alebo zaplynovania, ihneď vyviesť.
3)	Pre prípad prievalu vody, zvodnených hornín, prípadne výronu plynov, musia byť záchranné cesty riadne udržiavané a označené.
4)	Úseky nebezpečné prievalmi vody, zvodnených hornín alebo výronmi plynov musia byť vybavené vhodným návestným zariadením, ktorým sa pracovníci v ohrozenom úseku včas upozornia na nebezpečenstvo. Toto zariadenie sa musí kontrolovať v lehotách určených vedením organizácie a najmenej raz za pol roka preskúšať pri oboznamovaní pracovníkov so záchrannými cestami.
§ 12 06
Čerpanie vody z podzemných priestorov

	Čerpanie vody z podzemných priestorov musí byť riešené projektom, pričom sa musia splniť aspoň nasledovné podmienky:
a)	čerpadlá, ich motory a rozvodné zariadenia, sa musia umiestniť tak, aby nemohlo dôjsť k ich zatopeniu a a by bol okolo nich dostatok miesta pre ich montáž, údržbu a demontáž; to neplatí pre ponorné čerpadlá,
b)	celkový výkon čerpacej stanice musí prevyšovať najmenej o 50% predpokladaný prítok vody a k dispozícii musí byť aspoň jedno záložné čerpadlo s výkonom najväčšieho použitého čerpadla.

§ 12 07
Evidencia a ohlasovanie prievalov vôd, zvodnených hornín alebo výronov plynov

	Každý prieval vody, zvodnených hornín alebo výron plynov, prípadne prítok minerálnych vôd, musí sa ihneď ohlásiť obvodnému banskému úradu a jeho priebeh popísať v denníku jaskyne.

§ 12 08
Predvŕtanie a prerážanie nánosov

1)	Pokiaľ to osobitné pracovné podmienky vyžadujú a to najmä v miestach s možným priesakom vody pod tlakom alebo s vyplavovaním bahna pod tlakom, je organizácia povinná zabezpečiť predvŕtanie.
2)	Pri predvŕtaní ako aj pri prerážaní nánosov v priesakoch alebo vyvieračkách sa musí:
a)	pracovať za stáleho dozoru,
b)	určiť spôsob predvŕtavania alebo prerážania nánosov v technologickom postupe, schválenom organizáciou a odsúhlasenom Správou slovenských jaskýň,
c)	zriadiť schodnú a bezpečnú cestu, vybavenú vodiacom lanom alebo vodiacimi držadlami,
d)	vybaviť družstvo akumulátorovými lampami a pri nebezpečí plynov tiež vhodnými indikátormi plynov,
e)	zabezpečiť, aby osoby v iných častiach jaskyne neboli ohrozené vodami alebo plynmi, ktoré by mohli preniknúť z miesta prerážky.
f)	odpálenie náloží /§07 11/ vykonať len z povrchu, prípadne z miesta, ktoré nie je ohrozené prievalom vody. Všetky osoby z ohrozených miest v podzemných priestoroch jaskyne sa musia vzdialiť do bezpečia.

§ 12 09
Prerážanie sifónov a prekonávanie vodných prekážok

1)	Pre prerážanie alebo prekonávanie vodných prekážok musí organizácia vypracovať podrobný technologický postup odsúhlasený Správou slovenských jaskýň. Tieto práce sa považujú za práce so zvýšeným nebezpečenstvom /§01 07 ods. 5/.
2)	Práce, ktoré vyžadujú ponáranie, môžu vykonávať len pracovníci s kvalifikáciou potápača.

§ 12 10
Využívanie vôd

	Pre využívanie jaskynných vôd platia všeobecne záväzné právne predpisy. Akékoľvek zásahy do režimu jaskynných vôd bez súhlasu Správy slovenských jaskýň sú zakázané.

§ 12 11
Farbenie a aktivácia vôd

	Za účelom prieskumu vodného režimu jaskýň pri prácach podľa § 01 01 tohto predpisu, či už v podzemí alebo na vyvieračkách na povrchu, možno použiť farbenie alebo aktiváciu vôd. Na farbenie alebo aktiváciu vôd možno použiť len také látky a len v takých množstvách, ktoré nespôsobia ani dlhotrvajúce znečistenie vôd, ani hynutie živočíchov a rastlín v skúmaných vodách a iných vodných tokoch.

§ 12 12
Poúčanie o nebezpečenstve

	Na úseku, ktorý je ohrozený prievalmi vôd, zvodnených hornín alebo výronmi plynov, pracovníci musia byť osobitne vyškolení a poučení o príznakoch nebezpečenstva a o tom, ako si majú pri ich zistení počíňať.

§ 12 13 – 12 20
Na doplnky

T R I N Á S T Y   D I E L

13

S t r o j n é,   e l e k t r i c k é   a   e n e r g e t i c k é   z a r i a d e n i a

I.	SPOLOČNÉ USTANOVENIA

§ 13 01
Všeobecné ustanovenia

1)	Ak nie je v tomto predpise ustanovené inak, platia pre strojné, elektrické a energetické zariadenia /ďalej len „zariadenia“/ všeobecne záväzné právne predpisy, prípadne osobitné predpisy, technické podmienky výrobcu zariadenia.
2)	Organizácia musí vydať pokyny na obsluhu, údržbu a opravy zariadení. Tieto musia byť v súlade i s návodom na obsluhu a údržbu, ktoré dodáva výrobca zariadenia.

§ 13 02
Nové zariadenia

1)	Vybrané druhy nových alebo rekonštruovaných zariadení sa smú používať na základe povolenia na používanie, vydaného Slovenským banským úradom. Nesmú sa na nich vykonávať bez vydania príslušného povolenia také zmeny, ktoré by mohli mať vplyv na bezpečnosť práce alebo prevádzky.
2)	Zoznam vybraných zariadení vydáva a doplňuje Slovenský banský úrad.
3)	Prevádzka na overenie prototypov /ďalej len „overovacia prevádzka“/ sa musí vykonať pri všetkých druhoch zariadení uvedených v odseku 1; na jej začatie treba si vyžiadať súhlas Slovenského banského úradu.
4)	Pracovníkov poverených obsluhou zariadenia pri overovacej prevádzke musí pracovník riadiaci túto prevádzku preukázateľným spôsobom upozorniť na to, že ide o overovaciu prevádzku a musí ich varovať pred nebezpečenstvami, ktoré by mohli pri nej vzniknúť.
5)	Pracovisko sa musí označiť tabuľkou „Overovacia prevádzka“.
6)	Pre skúšobnú prevádzku platia všeobecne záväzné právne predpisy.

§ 13 03
Strojovne, elektrické prevádzkárne a stanovištia obsluhy

1)	Strojovne, elektrické prevádzkárne a stanovištia obsluhy zariadení musia byť dostatočne priestorné, dobre osvetlené, vetrané a na povrchu podľa potreby vykurované. Dvere sa musia otvárať smerom von.
2)	Stanovište  pre stálu obsluhu zariadenia na povrchu mimo budovy sa musí zabezpečiť proti nepriaznivému počasiu a podľa potreby vykurovať.
3)	Dlážka strojovní, elektrických prevádzkární a stanovíšť obsluhy zariadení nesmie byť klzká a musí byť taká pevná, prípadne podľa potreby dočasne vystužená, aby zniesla najvyššie predpokladané zaťaženie a to i pri opravách, montáži, demontáži a pod. príslušných zariadení.
4)	Kanály pre potrubia a káble musia byť v strojovniach a elektrických prevádzkárňach stále zakryté odnímateľnými ohňovzdornými krytmi.
5)	V strojovniach, elektrických prevádzkárňach a na stanovištiach obsluhy zariadení sa musí udržiavať poriadok a čistota a smú sa tam uskladniť len veci nevyhnutne potrebné pre prevádzku zariadenia. Tak isto aj stroje sa musia udržiavať v poriadku a čistote. Najmä sa musí zabrániť odstrekovaniu a kvapkaniu oleja z ložísk, čapov a pod., prípadne sa musí olej zachytávať. Rozliate mazadlo sa musí bezodkladne odstrániť.
6)	V dobe, keď sú zariadenia mimo prevádzky alebo bez dozoru, musia byť vchody do strojovne a elektrickej prevádzkárne zamknuté. Keď je obsluha prítomná, musí byť aspoň jeden vchod do strojovne a elektrickej prevádzkárne odomknutý.
7)	V strojovni a elektrickej prevádzkárni musia byť pokyny pre obsluhu a údržbu.
8)	Nepovolaným je vstup do strojovne a elektrickej prevádzkárne zakázaný. Tabuľka s týmto zákazom sa musí umiestniť na vonkajšej strane všetkých dverí.

§ 13 04
Umiestnenie zariadenia

	Okolo zariadenia musí byť vždy dostatočný voľný priestor pre jeho obsluhu a odkladanie jednotlivých častí pri montáži, demontáži a pod.
§ 13 05
Časti zariadenia pod dlážkou a na plošinách

1)	K častiam zariadení, ktoré sú uložené pod dlážkou musí byť bezpečný prístup. Pre ich obsluhu, údržbu a opravy sa musí ponechať dostatočne voľný a vetraný priestor, ktorý musí byť podľa potreby osvetlený a odvodnený.
2)	Plošiny a časti zariadenia uložené na nich musia byť bezpečne prístupné po schodoch alebo rebríkoch.
3)	Ustanovenia odsekov 1 a 2 nevzťahujú sa na také miesta, kde sa vykonáva iba mazanie alebo kontrola a údržba zariadenia v lehotách dlhších ako tri mesiace. Pre tieto prípady musí byť spôsob zaistenia bezpečnosti pracovníkov stanovený organizáciou v pokynoch pre obsluhu a údržbu.

§ 13 06
Zabezpečenie pohybujúcich sa častí zariadenia

1)	Časti zariadenia, ktoré sa pohybujú, ak sú v dosahu pracovníkov a môžu ich ohroziť, musia byť náležitým spôsobom zabezpečené.
2)	Ochranné kryty musia byť vhodné, dôkladne vyhotovené a dobre pripevnené. Ich konštrukcia musí byť riešená tak, aby ich nebolo potrebné pri obsluhe zariadenia odnímať. Keď je zariadenie v chode, ochranné kryty smú odkrývať iba na to určení kvalifikovaní pracovníci a len v nevyhnutných prípadoch.
3)	Ak remene, reťaze, laná a pod. prebiehajú nad pracoviskom, cestou, zástavbou alebo elektrickým vedením, musia sa vykonať také opatrenia, ktoré spoľahlivo zabránia, aby nenastalo ohrozenie ľudí a majetku.
4)	Remene, reťaze, laná a pod. počas chodu stroja nahadzovať a zhadzovať rukou je zakázané.

§ 13 07
Stroje a ich ovládanie, obsluha, údržba a prevádzka

1)	Stroje musia mať potrebnú stabilitu a musia byť zabezpečené tak, aby nemohli samovoľne sa rozbehnúť a aby ich uvádzanie do chodu bolo bezpečné a nebolo možné súčasne z viacerých miest.
2)	Stanovište obsluhovača musí byť dostatočne priestorné a volené tak, aby obsluhovač mohol stroj bezpečne kontrolovať a ovládať.
3)	Stroj sa smie uviesť do chodu len vtedy, keď má v poriadku všetky ochranné a zabezpečovacie zariadenia.
4)	Pred uvedením do chodu sa musí obsluhovač presvedčiť, že nikto nie je v nebezpečnej blízkosti stroja alebo musí včas dať na ohrozené pracoviská výstražné znamenia.
5)	Čistiť, mazať a opravovať stroje za chodu je zakázané s výnimkou prípadu uvedeného v odseku 6. Na vhodných miestach musí byť výveska s týmto zákazom. Po ukončení čistenia, mazania a opráv stroja obsluhovač stroja sa musí spoľahlivo presvedčiť, že všetci pracovníci sú v bezpečí; až potom môže uviesť stroj do chodu.
6)	Keď je stroj v chode, smú sa čistiť a mazať len tie jeho časti, ktoré sú bezpečne prístupné a z miesta, na ktorom pracovník nie je ohrozený prevádzkou stroja.
7)	Stroje alebo ich časti, ktorých uvedenie do chodu nepovolanými by mohlo ohroziť pracovníkov alebo iné osoby alebo privodiť poškodenie aj iných zariadení, musí obsluhovač pri odchode z pracoviska vypnúť alebo odpojiť prívod energie a zabezpečiť ich tak, aby bolo vylúčené ich náhodné uvedenie do chodu alebo uvedenie do chodu nepovolanou osobou.
8)	Stroje alebo ich časti, ktorých uvedenie do chodu počas údržby a opráv by mohlo ohroziť pracovníkov alebo privodiť poškodenie aj iných zariadení, musia byť vybavené zvláštnym blokovacím zariadením, ktoré znemožní uvedenie stroja alebo jeho časti do chodu, kým pracovník, vykonávajúci údržbu, resp. opravy sa zdržuje v priestore ohrozenom uvedením stroja alebo jeho časti  do chodu. Ak údržbu alebo opravy vykonáva viac pracovníkov, musí organizácia preukázateľne určiť jedného pracovníka, ktorý v tomto zmysle zodpovedá za zabezpečenie stroja, resp. pracoviska.

§ 13 08
Návestné a vypínacie zariadenia

1)	Návestné a vypínacie zariadenia musia byť ľahko a bezpečne dosiahnuteľné, nápadne označené a dobre viditeľné. Návestia musia byť zreteľne a pri viacerých návestných zariadeniach dobre rozlíšiteľné.
2)	Na miestach, z ktorých a na ktoré sa dávajú návestia, musia byť vyvesené tabuľky s významom návestí. Všetci príslušní pracovníci musia byť s významom návestí oboznámení.

II.	POUŽÍVANIE ZARIADENÍ

§ 13 09
Použitie jednotlivých druhov zariadení

	Pre používanie zariadení na stlačený vzduch, plyn, paru, horúcu vodu a pre používanie spaľovacích motorov, raziacich a nakladacích strojov, ako aj iných druhov zariadení pri prácach podľa § 01 01 tohto predpisu, platia primerane ustanovenia § 13 021 až 13 099 BP SBÚ č. 10/1971.

III.	ELEKTRICKÉ ZARIADENIA

§ 13 10
Všeobecné ustanovenia

	Pre elektrické zariadenia používané v podzemí jaskýň platia ustanovenia ČSN 34 1410, prípadne ostatných noriem platných pre hlbinné bane, a to podľa zaradenia jaskyne do kategórie v zmysle § 08 01 tohto predpisu.

§ 13 11
Projekt, umiestnenie, prevádzka a označenie elektrických zariadení

1)	Projekt elektrických zariadení, vrátane ich umiestnenia musí byť po stránke elektrotechnickej a speleologickej schválený Správou slovenských jaskýň. Všetky zmeny na elektrickom zariadení sa musia pred ich uskutočnením dokumentačne spracovať a schváliť s uvedením dátumu a podpisu zodpovedného pracovníka.
2)	Organizácia smie uvádzať do prevádzky len tie elektrické zariadenia, ktorých vyhovujúci stav bol preukázaný správou o východiskovej revízii a technickou dokumentáciou.
3)	Elektrické zariadenia, vrátane ich zapínacích a vypínacích častí, pri ktorých by mohla nastať zámena, sa musia potrebným spôsobom označiť /popísať/. Označenie, nápisy a tabuľky sa musia trvale udržiavať v čitateľnom stave.

§ 13 12
Priestory z hľadiska nebezpečia úrazu elektrickým prúdom

	Organizácia musí určiť, ktoré priestory s elektrickým zariadením sú nebezpečné a obzvlášť nebezpečné podľa príslušných elektrotechnických predpisov ČSN pre zabezpečenie riadnej ochrany pred  nebezpečným dotykovým napätím.

§ 13 13
Elektrické prevádzkárne a rozvodné zariadenia

1)	Do elektrických prevádzkární môžu vstupovať len pracovníci, určení na obsluhu, údržbu alebo opravy elektrických zariadení a oboznámení s nebezpečenstvom, s ktorým je táto činnosť spojená. Kľúče k elektrickým prevádzkárňam smú mať len títo pracovníci a okrem toho musia byť ďalšie kľúče uložené na mieste určenom organizáciou a uvedenom v havarijnom pláne.
2)	Kľúče k uzáverom strojov a prístrojov smú mať len pracovníci oprávnení na údržbu alebo opravy  elektrických zariadení.
3)	V elektrických prevádzkárňach a pri zložitejších rozvodných zariadeniach musia byť vyvesené príslušné predpisy, pracovné pokyny a jednopólová schéma silového rozvodu elektrického zariadenia. Táto schéma musí zodpovedať skutočnému stavu zariadenia.
4)	V elektrickej prevádzkárni musí byť uložená kniha manipulácií, do ktorej sa zapisujú potrebné záznamy.

§ 13 14
Káblové vedenia

1)	Všetky káblové elektrické vedenia sa musia vhodne chrániť proti mechanickému poškodeniu a pokiaľ možno i pred škodlivými vplyvmi prostredia, v ktorom sa používajú. Ukladať sa musia tak, aby nemohlo nastať ich poškodenie ani v mieste upevnenia, najmä sa však nesmú uväzovať drôtom.
2)	Káble sa musia ukladať, spájať a pripájať tak, aby sa napätie v ťahu prenášalo len na vonkajší obal a nie na vodiče. Váha armatúry sa tiež nesmie prenášať na vodiče.
3)	Rýchlospojky sa smú používať len pri pohyblivých a prenosných vedeniach a nesmú ležať vo vode a v blatistých miestach. Obe časti  rýchlospojky  sa musia v rozpojenom stave chrániť krytom proti mechanickému poškodeniu a proti vniknutiu prachu a iných nečistôt.

§ 13 15
Prenosné elektrické náradie a svietidlá

1)	Každé prenosné elektrické náradie a svietidlo nízkeho napätia, vrátane prívodného 
	hadicového kábla sa musí vždy pred vydaním, ako aj pri používaní pravidelne odborne 

	prehliadať .
2)	Pracovník, ktorý použije prenosné elektrické náradie alebo svietidlo, musí pred začatím práce prehliadnuť prívodný kábel. Ak je kábel poškodený, nesmie sa použiť.
3)	Po skončení práce sa musí kábel i náradie odpojiť od siete.

§ 13 16
Zváranie elektrickým oblúkom

1)	Vodiče pre zváranie nesmú mať poškodenú izoláciu, musia sa riadne pripojiť na svorky alebo sa musia pripojiť riadnymi spojovacími  armatúrami a obidva vodiče zváracieho obvodu sa musia viesť až bezprostredne k miestu zváraniu tak, aby zvárací prúd neprechádzal nitovanými, prípadne skrutkovanými spojmi. Vodiče zváracieho obvodu sa musia uložiť tak, aby nemohli byť mechanicky poškodené.
2)	Zváracie agregáty sa musia chrániť pred poveternostnými vplyvmi a kvapkajúcou vodou.
3)	Zváracie agregáty, používané vo vonkajšom prostredí a v jaskynných priestoroch, sa musia kontrolovať ako prenosné elektrické náradie.

§ 13 17
Povinnosti obsluhy

1)	Obsluha elektrických zariadení musí dbať na to, aby elektrické zariadenia neboli poškodené a nemohli spôsobiť úraz alebo výbuch. Ak sa za chodu vyskytnú zjavné závady, napr. napätie na kostre proti zemi, nebezpečné poškodenie káblov a pod., musí obsluha zariadenie ihneď odpojiť od siete a oznámiť to príslušnému dozornému orgánu.
2)	Pri opakovanom vypnutí elektrického pohonu jeho ochranou treba pohon zastaviť a prípad ohlásiť príslušnému dozornému orgánu.
3)	Pri akejkoľvek práci na stroji s diaľkove ovládaným elektrickým pohonom musí byť stykač bezpečne zaistený proti zapnutiu nepovolanými osobami alebo proti náhodnému zapnutiu a musí sa označiť predpísanou výstražnou tabuľkou.
4)	Osoby určené na obsluhu elektrického zariadenia musia byť poukázateľne poučené o úkonoch, ktoré majú na elektrickom zariadení vykonávať, musia byť upozornené najmä na prípadné nebezpečenstvo výbuchu a poučené o prvej pomoci pri úrazoch elektrinou.

§ 13 18
Zoraďovanie ochrán

	Bez súhlasu pracovníka zodpovedného za elektrické zariadenie /§13 23/ nesmú sa ochrany ani zoraďovať, ani sa nesmie meniť veľkosť poistkových vložiek. Je zakázané vyradiť ochrany a poistky z prevádzky.

§ 13 19
Prehliadky a revízie elektrických zariadení

1)	Na zaistenie bezpečnosti a prevádzkovej spoľahlivosti elektrických zariadení musí organizácia zabezpečiť okrem predpísaných pravidiel revízií elektrických zariadení vykonávanie krátkodobých prehliadok.
2)	Pri krátkodobých prehliadkach sa musí najmä kontrolovať či:
a)	elektrické zariadenia  káblové rozvody nie sú poškodené alebo nesprávne používané,
b)	ochrana pred nebezpečným dotykovým napätím vyhovuje príslušným predpisom /izolačný stav, ochranné uzemnenie, kryty a pod./,
c)	okolo elektrických zariadení je udržiavaná čistota a poriadok, či je dodržiavaný predpísaný voľný priestor a či hasiace zariadenia a ochranné pomôcky sú udržiavané v dobrom stave.
3)	Spôsob a početnosť vykonávania krátkodobých prehliadok musí určiť Správa slovenských jaskýň v smerniciach, ktoré schvaľuje Slovenský banský úrad.
4)	Výsledky krátkodobých prehliadok sa musia zapísať do „Knihy prehliadok elektrických zariadení“.
5)	Elektrické zariadenia, ktoré sú určené ako záloha a nie sú trvale v prevádzke, sa musia periodicky skúšať a musí sa overovať ich prevádzková pohotovosť a spoľahlivosť.

§ 13 20
Evidencia pracovníkov elektroúdržby

	Zodpovedný odborný pracovník /§ 13 23/ musí viesť evidenciu všetkých priamo alebo metodicky riadených osôb s elektrotechnickou kvalifikáciou, pracujúcich v elektroúdržbe, so zameraním na docielenú odbornú kvalifikáciu, vrátane praxe a vykonania predpísaných a opakovacích skúšok.

§ 13 21
Práce v blízkosti elektrických zariadení

	Organizácia musí poučiť pracovníkov, určených na prácu v blízkosti elektrických zariadení, o povinnosti chrániť elektrické zariadenia, najmä káble, pred poškodením. Zároveň ich musí poučiť o spôsobe práce a obsluhe elektrického  zariadenia a o dodržaní potrebnej vzdialenosti pri elektrických zariadeniach nebezpečných pri priblížení sa k nim, prípadne musia títo pracovníci v súlade so všeobecnými elektrotechnickými predpismi pracovať pod dozorom alebo dohľadom.

§ 13 22
Situácia elektrického rozvodu

	Každá jaskyňa musí mať zakreslenú situáciu silového elektrického rozvodu a telekomunikačného rozvodu v mape, ktorá sa musí bežne doplňovať, aby zodpovedala skutočnému stavu.

§ 13 23
Zodpovedný pracovník za elektrické zariadenia

1)	V každej organizácii, ktorá vykonáva činnosť podľa § 01 01 tohto predpisu, musí byť určený odborný pracovník, zodpovedný za riadenie montáže, prevádzku a údržbu všetkého elektrického zariadenia, ako aj za kontrolu činnosti tých pracovníkov, ktorí sú poverení riadením montáže a údržby elektrických zariadení na nižších stupňoch.
2)	Tento odborný pracovník musí mať potrebné znalosti získané ukončeným vzdelaním na vysokej škole alebo strednej priemyselnej škole elektrotechnického odboru, ako aj znalosti príslušných elektrotechnických predpisov a noriem. Pred menovaním do funkcie musí preukázať odbornú spôsobilosť pred komisiou ustanovenou obvodným banským úradom a pred nástupom do funkcie musí byť tomuto úradu písomne ohlásený.

§ 13 24
Strážič izolačného stavu v podzemí

1)	Strážič izolačného stavu siete nesmie byť vypnutý ani vyradený v z prevádzky.
2)	Sieť, ktorá bola vypnutá strážičom izolačného stavu, môže sa dať opätovne pod napätie len so súhlasom elektromajstra alebo osoby zodpovednej za elektrické zariadenia po predchádzajúcom zistení poruchy, ktorá vypnutie spôsobila a po jej odstránení alebo odpojení chybného úseku.
3)	Správnosť údajov strážiča izolačného stavu sa musí overovať aspoň raz týždenne, vrátane kontroly funkcie vypínania siete pri poklese izolácie pod stanovenú hranicu, pokiaľ sa strážič používa tiež na vypínanie siete. Výsledok overenia sa musí zaznamenať do „Knihy prehliadok elektrických zariadení“.
4)	Pri poruche strážiča izolačného stavu sa smie sieť prevádzkovať bez kontroly len po overení jej bezporuchového stavu, najdlhšie však len počas jednej pracovnej smeny a s písomným súhlasom osoby zodpovedajúcej za elektrické zariadenia, ktorá prípadne určí ďalšie opatrenia.

§ 13 25 – 13 30
Na doplnky

Š T R N Á S T Y   D I E L

14

M e r a č s k á   d o k u m e n t á c i a   j a s k ý ň

§ 14 01
Povinnosť vedenia meračskej dokumentácie

1)	Meračská dokumentácia jaskýň sa musí viesť a doplňovať podľa ustanovení tohto predpisu.
2)	Meračská dokumentácia musí byť vyhotovená v potrebnom rozsahu najneskoršie pred začatím spracúvania projektovej dokumentácie na sprístupnenie jaskyne.
3)	Pokiaľ sprístupnené jaskyne nemajú vyhotovenú meračskú dokumentáciu podľa požiadaviek tohto predpisu, musí sa tak stať najneskoršie do termínov, určených v harmonograme, ktorý vypracuje Správa slovenských jaskýň a schváli Slovenský banský úrad v dohode s Ministerstvom kultúry Slovenskej socialistickej republiky.

§ 14 02
Zodpovednosť za vedenie meračskej dokumentácie

1)	Za vykonávanie meračskej činnosti a za riadne vedenie meračskej dokumentácie podľa tohto predpisu zodpovedá riaditeľ Správy slovenských jaskýň. Pokiaľ sa práce podľa § 01 01 tohto predpisu vykonávajú dodávateľským spôsobom, zodpovedá za vykonávanie meračskej činnosti a za riadne vedenie meračskej dokumentácie podľa tohto predpisu v rozsahu uskutočňovaných prác tiež vedúci dodávateľskej organizácie.
2)	Odborné riadenie meračskej činnosti a úplnosť meračskej dokumentácie musí zabezpečovať pracovník s odborným vysokoškolským vzdelaním banskomeračskej alebo geodetickej špecializácie, určený riaditeľom Správy slovenských jaskýň /ďalej len „hlavný merač“/.
3)	Hlavný merač musí dokázať svoju spôsobilosť skúškou pred komisiou Slovenského banského úradu.
4)	Za správnosť a úplnosť jednotlivých meraní a častí dokumentácie zodpovedá pracovník, ktorý tieto práce vykonáva alebo riadi. Tento pracovník musí mať kvalifikáciu banského merača alebo geodeta.
1)	
5)	O prevzatí meračskej dokumentácie alebo jej časti do meračskej dokumentácie jaskýň rozhoduje hlavný merač.

§ 14 03
Podpisovanie dokumentácie

	Na každom elaboráte meračskej dokumentácie alebo jeho časti sa musí uviesť meno a priezvisko zodpovedného pracovníka /§ 14 02 ods. 4/ a elaborát musí byť týmto pracovníkom podpísaný.

§ 14 04
Oznamovanie geodetických a kartografických prác

	Pre oznamovanie geodetických a kartografických prác platí osobitný predpis 16.

§ 14 05
Meračská dokumentácia
16
1)	Súbor meračskej dokumentácia jaskýň tvorí:
a)	mapová dokumentácia
b)	číselná dokumentácia
c)	ostatná dokumentácia
2)	Pre každú jaskyňu sa musí vyhotoviť a pravidelne doplňovať táto mapová dokumentácia:
a)	základná mapa jaskyne, resp. základná mapa pre sprístupnenie jaskyne,
b)	mapa povrchovej situácie,
c)	profily a rezy,
d)	účelové mapy.
3)	Základná mapa jaskyne a mapa povrchovej situácie sú dôležitým technickým a právnym dokladom.
4)	Číselnú dokumentáciu tvoria zápisníky, výpočty, zoznamy súradníc, meračské náčrty a ostatné pracovné podklady.
5)	Ostatnú dokumentáciu tvoria ďalšie mapové, číselné a písomné podklady, týkajúce sa meračskej činnosti, najmä podklady o zabezpečovaní ochrany jaskyne, výpisy súradníc, miestopisy trigonometrických a nivelačných bodov, mapové podklady starších meračských prác, technická správa a pod.

§ 14 06
Zobrazovacia sústava, súradnicový a výškový systém

1)	Základné mapy jaskýň a účelové mapy sa vyhotovujú v obecnom konformnom kužeľovom zobrazení /Křovákovo zobrazenie/.
2)	Určený súradnicový systém pre SSR sa nazýva Systém jednotnej trigonometrickej siete katastrálnej /ďalej len „S-JTSK/ 17.
3)	S-JTSK je v prírode realizovaný súborom bodov základného polohového bodového poľa a podrobného polohového bodového poľa.

4)	V meračskej dokumentácii podľa tohto predpisu treba používať Výškový systém Baltský po vyrovnaní /ďalej len „Bpv“/, ktorý je definovaný normálnymi výškami vztiahnutými k nule morského vodočtu v Kronštadte.
5)	Československá nivelačná sieť /ďalej len „ČSJNS“/ je v prírode realizovaná nivelačnými bodmi I. a II. rádu, ktoré tvoria základné výškové bodové pole. Podrobné výškové bodové pole tvoria nivelačné body podrobnej nivelačnej siete /siete IV. rádu/ 18.

§ 14 07
Základná mapa jaskyne

1)	Základná mapa jaskyne sa musí vyhotoviť na celý rozsah sprístupnenej jaskyne vrátane súvisiacich podzemných priestorov významných z hľadiska prác podľa § 01 01 tohto predpisu.
2)	Ak jaskyňu tvorí viac úrovní, ktorých spoločné zobrazenie by bolo na jednom liste nepriehľadné, je potrebné pre každú úroveň vyhotoviť osobitný list základnej mapy.
3)	Do základnej mapy jaskyne sa smú zakresľovať len objekty a zariadenia, ktoré boli priamo merané.17
4)	Ak treba do základnej mapy jaskyne prevziať niektoré dôležité údaje, ktoré nemožno 	získať spôsobom uvedeným v odseku 3, ich zákres sa musí vhodne odlíšiť.

§ 14 08
Mierka máp a značky mapovej dokumentácie

1)	Mapová dokumentácia jaskýň sa musí zásadne vyhotovovať v mierke 1 : 500. Použitie inej mierky povoľuje obvodný banský úrad.
2)	Profily a rezy sa môžu v odôvodnených prípadoch vyhotoviť v inej mierke ako 1 : 500.
3)	Za účelom zabezpečenia jednotnosti používaných značiek vypracuje Správa slovenských jaskýň „Zoznam značiek mapovej dokumentácie jaskýň“ s prihliadnutím na platné značky v banskom meračstve, geológii a geodézii. Zoznam musí byť schválený Slovenským banským úradom.

§ 14 09
Obsah základnej mapy jaskyne

1)	Základná mapa jaskyne musí obsahovať najmä:
a)	zákres podzemných priestorov jaskynného systému /§ 14 07 ods. 1/,
b)	zákres základných geologicko-technických údajov potrebných pre riadne vedenie prác podľa § 01 01,
c)	vyznačenie trás určených pre chôdzu ľudí s uvedením výškových údajov, vyznačenie druhu použitých ciest /sypané, betónové, s obrubníkmi a pod./, schodíšť /kovové, betónové, drevené a pod./, zábradlí, galérií, pavlačí, premostení a pod.
d)	vyznačenie trasy záchranných ciest s výškovými údajmi,
e)	zákres inštalovaného strojného a energetického zariadenia,
f)	vyznačenie všetkých jaskynných vodných tokov, vodných nádrží, výrazných priesakov a výverov vôd,
g)	vyznačenie svetlej výšky kritických miest jaskynných priestorov v prípade, že je menšia ako 1, 8 m.
2)	V základnej mape jaskyne sa musia ďalej vyznačiť:
a)	mierka mapy,
b)	čísla listu základnej mapy v klade listov THM a S-JTSK,
c)	názov lokality a organizácie, ktorá je spravuje,
d)	evidenčné číslo listu mapy v súbore meračskej dokumentácie,
e)	dátum vyhotovenia mapy a dátum jej doplnenia s podpisom podľa § 14 03,
f)	štvorcová súradnicová sieť s rozmermi štvorcov 10x10 cm,
g)	body polohových a výškových bodových polí s príslušnými číslicami a výškovými údajmi,
h)	súradnicový systém,
i)	výškový systém,
j)	línie profilov a rezov,
k)	smer a úklon význačných tektonických línií.

§ 14 10
Základná mapa pre sprístupnenie jaskyne

1)	Základná mapa pre sprístupnenie jaskyne sa vyhotovuje pre jaskyne plánované na sprístupnenie; je podkladom pre vyhotovenie projektovej dokumentácie na sprístupnenie jaskyne.
2)	Základná mapa pre sprístupnenie jaskyne sa musí vyhotoviť na celý rozsah hlavných jaskynných priestorov, t.j. najmä takých, v ktorých sa predpokladá vedenie prehliadkovej trasy. Všetky ostatné jaskynné priestory sa musia zamerať v potrebnom rozsahu najneskoršie pred začatím spracovania projektovej dokumentácie na sprístupnenie jaskyne.
3)	V ostatnom platia pre základnú mapu pre sprístupnenie jaskyne ustanovenia § 14 07 ods. 2 až 4.

§ 14 11
Obsah základnej mapy pre sprístupnenie jaskyne

1)	Základná mapa pre sprístupnenie jaskyne musí obsahovať najmä:
a)	zákres základných geologicko-technických údajov potrebných pre riadne vedenie sprístupňovacích prác,
b)	zákres hraníc sintrovej výzdoby, ako aj ostatnej výplne v dnách jaskynných priestorov, aby sprístupňovacími prácami neboli narušené základné ochranárske  aspekty prostredia jaskyne,
c)	zákres terénnych stupňov, jám, komínov, priepastí, priepastných otvorov a znížených – zúžených priestorov,
d)	zákres vodných tokov, zavodnených priestorov a jazierok s udaním hĺbky,
e)	v dostatočnej hustote nadmorské výšky dna jaskynných priestorov, doplnené podľa potreby o ich svetlú výšku,
f)	všetky ostatné skutočnosti potrebné na zhotovenie projektovej dokumentácie pre sprístupnenie jaskyne.
2)	V ďalšom pre obsah základnej mapy pre sprístupnenie jaskyne platí ustanovenie § 14 09 ods. 2.
3)	Po sprístupnení jaskyne možno použiť túto mapu ako podklad pre vyhotovenie základnej mapy jaskyne odvodením a domeraním exitujúceho stavu.

§ 14 12
Mapa povrchovej situácie

1)	Mapa povrchovej situácie musí byť vyhotovená v rovnakej mierke ako základná mapa jaskyne. Musí byť vyhotovená na priesvitke z materiálu ktorého zrážanlivosť v žiadnom smere neprekročí 0,1 promile.
2)	Mapa povrchovej situácie musí obsahovať údaje potrebné na prípadné riešenie stretov záujmov a pre vydanie príslušných územných rozhodnutí, ako aj všetky ostatné potrebné skutočnosti, najmä však:
a)	správne hranice,
b)	hranice ochranného pásma jaskyne,
c)	hranice lesov a ostatných kultúr,
d)	všetky cesty a komunikácie,
e)	železničné, cestné a iné mosty,
f)	nadzemné a podzemné vedenia každého druhu s označením používaným organizáciami, ktoré zariadenia spravujú a ich prípadné ochranné pásma,
g)	výškopis zobrazovaného územia s intervalom vrstevníc zodpovedajúcim mierke mapy,
h)	vstupné a výstupné miesta z jaskyne,
i)	iné známe povrchové prístupné alebo neprístupné otvory do podzemia,
j)	všetky vodné toky a nádrže, vyvieračky a ponory,
k)	všetky odkryvy a zosuvy v území a v ochrannom pásme jaskyne, 
l)	všetky stále stavby v území a v ochrannom pásme jaskyne,
m)	dôležité body podzemia.
3)	Mapa povrchovej situácie musí obsahovať okrem náležitostí podľa odseku 2 aj náležitosti podľa §14 09 ods. 2.

§ 14 13
Profily a rezy

1)	Smer, hustotu a mierku profilov a rezov treba voliť tak, aby poskytovali dostatočný prehľad o tvare a členitosti podzemných priestorov jaskyne alebo povrchu, prípadne ich vzájomných vzťahov, ako aj ostatných zobrazovaných skutočnostiach.
2)	Profily a rezy musia obsahovať najmä:
a)	číslo profilu,
b)	mierku dĺžok a výšok,
c)	zrovnávaciu rovinu,
d)	všetky ostatné skutočnosti, bez ktorých by tento druh dokumentácie nebol úplný.
§ 14 14
Účelové mapy

1)	Účelové mapy jaskýň sú:
a)	požiarna mapa a mapa protihavarijných zariadení,
b)	mapa rozvodov energie a rozmiestnenia stálych svietidiel,
c)	iné mapy.
2)	Povinnosť viesť účelové mapy vyplýva ako z tohto predpisu a z osobitných predpisov /napr. predpisy o požiarnej ochrane/, tak aj z príkazov vedúceho organizácie vykonávajúcej práce podľa § 01 01 tohto predpisu.

§ 14 15
Doplňovanie mapovej dokumentácie

1)	Mapová dokumentácia jaskýň musí byť doplňovaná raz do roka v pravidelných lehotách. Na žiadosť organizácie môže obvodný banský úrad túto lehotu predĺžiť, pričom prípadne určí náhradné opatrenia /napr. doplňovanie na priesvitke alebo na profiloch/.
2)	Zmeny podľa odseku 1 sa musia zakresliť do jedného mesiaca po zameraní.
3)	Dodatočne objavené priestory jaskynného systému sa musia zakresliť a viesť v mapovej dokumentácii podľa potrieb organizácie.

§ 14 16
Úschova meračskej dokumentácie

1)	Originály meračskej dokumentácie sa musia uložiť a evidovať na Správe slovenských jaskýň.
2)	Kópia základnej mapy jaskyne, resp. základnej mapy pre sprístupnenie jaskyne a mapy povrchovej situácie sa musia nachádzať na príslušnom pracovisku /na správe príslušnej jaskyne/.
3)	Jedna kópia máp podľa odseku 2 sa musí predložiť obvodnému banskému úradu. Organizácia je povinná doplňovať tieto kópie podľa skutočného stavu vždy najneskoršie do 6 mesiacov po doplnení podľa § 14 15. Na doplnenie môžu byť tieto kópie vyžiadané od obvodného banského úradu najviac na dobu jedného mesiaca.
4)	Jedna kópia mapy povrchovej situácie /§ 14 12/ sa musí odovzdať územne príslušnej krajskej správe geodézie a kartografie.

§ 14 17
Platnosť iných predpisov

	Pre geodetické základy mapovej dokumentácie jaskýň, metodiku merania, stabilizáciu bodov, pre zobrazovacie a reprodukčné práce, pre klad a rozmery listov, systém evidencie a ukladania dokumentácie, ako aj pre číselnú a ostatnú meračskú dokumentáciu /§ 14 05 ods. 4 a  5/ platia primerane príslušné ustanovenie Banskomeračského predpisu Slovenského banského úradu č. 750/1972 z 1. 2. 1972 o banskomeračskej dokumentácii pre povrchové dobývanie úrd a nerúd /registr. v čiastke16/1972 Zb./ a Banskomeračského predpisu Ústredného banského úradu z 5. 7. 1962 č. 5700/1962 o banskomeračskej dokumentácii na hlbinných baniach v znení výnosu ÚBÚ z 23. 6. 1965 č. 3889/14/65 a úpravy SBÚ zo 6. 3. 1973 č. 930/1973 /registr. v čiastke 16/1973 Zb./.
	
V ďalšom platia všeobecne záväzné právne predpisy o geodézii a kartografii 19.

§ 14 18 – 14 20
Na doplnky

P A T N Á S T Y   D I E L

15

Z á v e r e č n é   u s t a n o v e n i a

§ 15 01
Odchýlky od bezpečnostného predpisu

1)	Odchýlky z ustanovení tohto predpisu povoľuje obvodný banský úrad. Odchýlky z ustanovení druhého dielu – Zdravotná starostlivosť – povoľuje obvodný banský úrad po dohode s príslušným orgánom hygienickej služby. Odchýlky z ustanovení štrnásteho dielu – Meračská dokumentácia – týkajúcich sa meračských prác alebo meračskej dokumentácie, na ktoré sa vzťahujú tiež všeobecne záväzné právne predpisy o geodézií a kartografii, povoľuje obvodný banský úrad po dohode s príslušným orgánom geodézie a kartografie.
2)	Žiadosť o povolenie odchýlky musí obsahovať najmä označenie ustanovenia, z ktorého sa povolenie odchýlky žiada, odôvodnenie žiadosti a návrh náhradných 17
bezpečnostných opatrení. Žiadosť musí byť doložená vyjadrením príslušného orgánu odborovej organizácie a orgánu nadriadeného organizácii. Ak by požadovanou odchýlkou mohli byť dotknuté záujmy ochrany jaskýň, musí byť žiadosť doložená tiež vyjadrením príslušného orgánu ochrany prírody.
3)	Pri novosprístupňovaných jaskyniach alebo pri rekonštruovaných sprístupňovacích zariadeniach jaskýň sa musia odchýlky povoliť už v štádiu projekcie. V žiadosti o povolenie odchýlky sa musí jednoznačne preukázať súhlas investora, ak je žiadateľom projekčná organizácia, prípadne súhlas projekčnej organizácie, ak je žiadateľom investor.
4)	Predchádzajúce rozhodnutie obvodného banského úradu nie je potrebné, ak je nutné odchýliť sa od ustanovení tohto predpisu na prechodný čas, a to v prípadoch, keď hrozí nebezpečie z omeškania pri záchrane ľudí alebo pri likvidácii havárie. Za týchto okolností sa smú použiť aj stroje, prístroje a zariadenia, ktoré nie sú pre daný prípad svojou povahou určené alebo schválené, avšak sú primerane bezpečné. Všetky tieto prípady musí však organizácia ihneď ohlásiť obvodnému banskému úradu a orgánu nadriadenému organizácii.
5)	Obvodný banský úrad môže v jednotlivých nevyhnutných prípadoch stanoviť v súčinnosti s organizáciou, resp. s orgánom nadriadeným organizácii, prípadne s príslušným orgánom ochrany prírody a s príslušným orgánom odborovej organizácie opatrenia potrebné na zaistenie bezpečnosti prevádzky alebo na zabezpečenie ochrany všeobecných záujmov aj nad rámec tohto bezpečnostného predpisu.

§ 15 02
Účinnosť
	
Tento bezpečnostný predpis nadobúda účinnosť dňom 1. januára 1976.

Ing. Ján BARAN CSc. v. r.
predseda
Slovenského banského úradu